text:
सहरसा । सहरसा जिला क खगड़िया स्थित बदलाघाट-धमारा घट स्टेशन क बीच सोमदिन भोर एकटा दर्दनाक दुर्घटना मे करीब 37 गोटे क जान चल गेल। मृतक मे अधिकतर महिला आ बच्चा अछि। घटना क बाद उपद्रवी सब ट्रेन चालक कए पीट-पीट कए मारि देलथि आ स्टेशन पर ठार रेलगाडी मे आगि लगा देलथि। दोसर चालक गंभीर रूप स घायल छथि। सूत्र क अनुसार लोक रेलपटरी पर छलथि तखने ट्रेन आयल आ लोक कए कटैत निकली गेल। जानकारक कहब अछि जे चालक क सूझबूझ स बहुत लोकक जान बचल। गाडी करीब 80 किमी क रफ्तार पर छल, मुदा चालक ओकरा जेना तेना रोकलक आ बहुत लोक कए जान बचि गेल। ओना इ दुखद जे चालक कए पुरस्कार मे मौत देल गेल। घटना क बाद एहि खंड पर रेल सेवा बाधित अछि। जानकारी क अनुसार धमारा घाट मे स्थित कात्यायनी मंदिर मे सोमवारी पर जल चढ़ेबा लेल लोक जमा छल। मंदिर इलाके मे भीड़ क कारण लोक रेल पटरी पर छल, तखने राज्यरानी एक्सप्रेस आबि गेल। ओकर ठहराव ओहि ठाम नहि छल ताहि लेल रफ्तार सेहो कम नहि छल। धमारा मे सड़क अभाव अछि, आवागमनक कोनो आन साधन नहि अछि। राज्य सरकारक कहब अछि जे सडक क प्रस्ताव मंजूर अछि आ डीपीआर बनि गेल अछि। ज्ञात हो जे सहरसा-मानसी रेलखंड स्थित धमारा घाट रेलवे स्टेशन लग करीब 32 वर्ष पूर्व 6 जून, 1981 मे भेल भीषण ट्रेन दुर्घटना मे समस्तीपुर-सहरसा पैसेंजर ट्रेन आपातकालीन ब्रेक लगला स कोसी नदी मे समा गेल छल जाहि मे 200 गोटे मारल गेल छल। आइ कम स कम चालक इ गलती नहि केलक।
हेल्पलाइन नंबर
पटना- 0612-2206965, 0612-1072 (टॉल फ्री)
समस्तीपुर- 06274-221741
खगड़िया- 06244-222049
मानसी- 06244-233234
प्राप्त मृतक क नाम
किशोर महतो – चौथम खगड़िया
दुखा यादव – मानसी
दुखनी देवी – खुटिया मानसी
सौरभ कुमार – खुटिया मानसी
जर्नाधन यादव -रानी सखवा – खगड़िया
सत्यनारायण साह – खगड़िया
शंभु पासवान – चौथम
कालेश्वर राम – अलौली
मीरा देवी – मानसी
सोगारथ सिंह- चौथम
सूचन देवी-पतराहा
जीछो देवी-नरारायणपुर
लक्ष्मी यादव- वफसिल
रामगिरीश कुमरार- खगडिया
पिंटू कुमार – खगडिया
संगीता देवी-भदास
प्रेमराज- भदास
रामराज-भदास
धनिया देवी-साहेबपुर कमाल
रामपरि देवी- सलखुआ
सुशीला देवी- मानसी
सुभत पासवान-चौथम
चारिटा ट्रेन रद्द
-15209 सहरसा-अमृतसर
15273 सहरसा -बरौनी
12568 पटना -सहरसा
15282 पटना – सहरसा
चारिटा ट्रेनक समय मे परिवर्तन
12203 – गरीब रथ बरौनी तक
13164 – हाटेबाजार एक्सप्रेस मानसी तक
23225 सहरसा-बरौनी लिंक एक्सप्रेस खगड़िया तक
15210 जनसेवा एक्सप्रेस बरौनी तक
। इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


c: text/html

text:
Friday, August 10, 2012
ओमप्रकाश झा -डीहक जमीन
ओमप्रकाश झा
डीहक जमीन
ट्रेन सकरी टीशन सँ फूजल आ पूब दिस घुसकऽ लागल। नरेश एकटा बोगीमे अपना सीटपर बैसल अपन गामक बात सभ मोन पाड़ैत विचारमग्न भऽ गेल। बहुत दिनक बाद ओ अपन गाम जा रहल छल। भरिसक १० बरखक बाद। ओ एखन भोपालमे शिक्षा विभागमे नौकरी करैत छल अधिकारीक पदपर। गाम जाइ लेल चिकना टीशन उतरि कऽ जाए पड़ै छलै। सकरी तक बड़ी लाइनक ट्रेन चलैत अछि। ओतएसँ फेर छोटी लाइनक ट्रेन। ओकरा बोगीमे पूरा लोक कोंचल छल। चारि पसिन्जरक सीटपर सात-आठ लोक बैसल छल। हो-हल्ला आ गप-शपसँ पूरा डिब्बामे कोलाहल जकाँ छलै। मुदा ओकर दिमागमे अपन पुरनका दिन घुरियाए लगलै। सभटा दृश्य चलचित्र जकाँ ओकर आँखिक आगाँ घूमऽ लगलै। ओ अपनाकेँ २० बरख पहिनुका स्कूलमे देखऽ लागल। बस्ता लऽ कऽ नित भोरे पाठशाला जेबाक दृश्य आगाँमे नाचऽ लगलै। ओकर पिता फेंकन मरड़ हरवाह छला आ गाममे भुटकुन बाबू ओतए खेतीक आ माल-जालक काज करै छला। किछु बटाइपर खेती सेहो करै छला। अपन जमीनक नाम पर पाँच कट्ठा खेतीक जमीन आ आठ धूरक घरारी छलन्हि। हुनकर माय मरौनावाली केर नामसँ जानल जाइत छलीह। भरि दिन मरौनावाली भुटकुन बाबू ओतए घरेलू काजमे मदति करैत छलीह आ साँझे घर आबै छलीह। नरेश बच्चा छलाह आ भरि दिन एम्हर ओम्हर खेलाइत रहैत छलाह। एक दिन भुटकुन बाबू फेंकनकेँ कहलखिन्ह जे नरेशबा भरि दिन टौआइत रहै छौ, किए नै ओकरा हमरा ऐठाम चरवाहीमे पठा दैत छिहीं। फेंकन बजलाह- "गिरहत, ई गप नै कहियौ, ओ एखन मात्र चारि बरखक छै। ओकरा अगिला बरखसँ स्कूल पठेबै।" भुटकुन बाबू व्यंग्यमे बजलाह- "तौं तँ एतबे टा सँ हमरा ऐठाम चरवाही करै छलैं। तखन तोहर बाबू हरवाही करै छलखुन्ह, मोन छौ ने।" फेंकन कहलक- "जी ओ जमाना आब नै छै गिरहत। मरौनावाली एकदम जिद केने छै जे नरेशबाकेँ स्कूल पठबियौ। किछु दिन पहिने बिसेसर बाबू मास्टर साहब भेंटल छलाह। ओ कहलथि जे पढेनाइ बड्ड जरूरी छै तैं नरेशबाकेँ स्कूल पठाबहक।" भुटकुन बाबू- "जे तोहर इच्छा। हम तँ तोरे दुआरे कहलियौ। तोहर काज किछु हल्लुक भऽ जइतौ।" फेंकन- "गिरहत, हम जाधरि सकब ताधरि अहाँक काज करैत रहब।"
अगिला साल नरेशक नाम स्कूलमे लिखाओल गेल। नरेश पढ़ैमे नीक छलाह आ जल्दिये मास्टर सबहक प्रिय भऽ गेलाह। दसवीं बोर्डमे ओकरा अस्सी प्रतिशत अंक आएल। ओ कओलेजमे पढै लेल दरिभंगा चलि आएल आ ट्यूशन पढा कऽ अपन खर्च निकालैत पढ़ऽ लागल। ओम्हर गाममे फेंकन आ मरौनावाली भुटकुन बाबूक काजमे लागल रहल। नरेशक पढाइ पूरा भेलै आ मध्य प्रदेश लोक सेवा आयोगक इम्तिहान पास कऽ कए शिक्षा विभागमे नौकरी भेटलै। नियुक्ति पत्र गामक पतापर आएल छल आ सौंसे गाम अनघोल भऽ गेल रहै। ओइ दिन नरेश अपनाकेँ आकाशमे उड़ैत पओलक। भुटकुन बाबू जे आब वृद्ध भऽ गेल छलाह ओहो नरेशकेँ बजा कऽ आशीर्वाद देलखिन्ह। मरौनावाली तँ कानैत बेहाल छल जे बेटा आब नजरिसँ दूर भऽ जाएत। किछु दिनक बाद नरेशक बियाह भऽ गेलै। किछु दिन कनियाँ गामेमे रहलन्हि। फेर जएबाक जिद कऽ देलकै। नरेश कनियाँकेँ लऽ कए भोपाल चलि गेल। मरौनावाली ओइ दिन बड्ड कानल रहै। नरेश अपन माता पिताकेँ संगे रहै लेल बहुत आग्रह केलक, मुदा फेकन साफ मना कऽ देलकै। ओकर कहनाइ रहै जे पुरखाक डीह छोड़ि नै जाएब। नरेश कहलक जे ई आठ धूर डीह अहाँकेँ एतेक प्रिय भऽ गेल जे अपन एकलौता संतान संगे रहै लेल तैयार नै छी? ओतए नाना प्रकारक सुविधाक गप सेहो नरेश कहलकै, मुदा फेकन अपन जिदपर अड़ल रहलाह। मरौनावाली कनी जिद केलखिन्ह तँ फेकन खिसिया गेला आ कहलखिन्ह जे अहाँ चलि जाउ, हम असगरे रहब। मरौनावाली धर्मसंकटमे पड़ि गेली आ अंतमे गामेमे रहै कऽ निर्णय लेलथि। नरेश नियमित रूपसँ गाम पाइ पठबैत रहै आ ओ फेकनकेँ हरबाही जबरदस्ती छोड़ा देलक। फेकन साल दू सालपर नरेश लग जाइत रहै छलाह आ नरेश काजक अधिकता आ बच्चा सबहक पढाइ दुआरे गाम कहियो नै आबैत छलाह। आब मोबाइलक जमानामे नरेश फेकनकेँ मोबाइल सेहो कीन देने छलखिन्ह, जइसँ ओ सभ नियमित रूपसँ सम्पर्कमे रहऽ लगलाह। एक दिन फेकन मोबाइलसँ नरेशकेँ फोन केलखिन्ह आ कहलखिन्ह- "बौआ, अपन डीहसँ सटल भुटकुन बाबू केर दू कट्ठा जमीन परती पड़ल छै। ओ ओइ जमीनकेँ बेचऽ चाहै छथि। हमरा कहलथि जे तूँ जे ओ जमीन किनबऽ तँ हम तोरा पच्चीसे हजारमे दऽ देबऽ। बौआ ओइ जमीनक कीमत चालीस हजारसँ कम नै छै। नीक मौका छै। पाइ पठा दितहक तँ हम तोरे नामसँ वा तोहर कनियाँक नामसँ जमीन कीन दितिअ।" नरेश चोट्टे खिसिया गेल आ बाजल- "हमरा गामसँ कोनो मतलब नै अछि। अहाँ बलौं जमीन कीनऽ चाहै छी। हम तँ सोचै छी जे आठ धूरक डीह आ पाँच कट्ठा खेतीबला जमीन बेची आ गामसँ पिण्ड छोड़ाबी।" फेकन- "हमरा जिबैत ई काज नै हेतौ। पुरखाक जमीन बेचबाक बात तोहर मोनमे कोनाकेँ एलौ। तूँ ओइ गामसँ पिण्ड छोड़ेबाक गप करै छँ, जतए नेनामे खेलेलह, जतुक्का पानि पीबिकेँ नमहर भेलऽ, जतए तोहर बाप-दादा केर सारा छह। तूँ डीहक नबका जमीन नै कीन, मुदा पुरनका बेचैकेँ गप नै कर।" अस्तु नबका घरारी किनबाक गप एतहि खतम भऽ गेल।
एक दिन नरेशक बड़की बेटी सुनन्दा, जे चौथामे पढै छल, नरेशकेँ कहलक- "पापा, जेना हम अहाँ संगे रहै छी, अहूँ तँ बच्चामे बाबा संगे रहैत हैब।" नरेश- "हाँ, रहै छलौं। सभ रहैत अछि।" सुनन्दा- "अहाँ केँ सभ गप मानैत हेता बाबा।" नरेश- "हाँ यथासम्भव मानैत छलाह।" सुनन्दा- "अहाँ बड्ड नीक छी पापा। हमर सभ गप पूरा करै छी। हमहूँ नमहर भऽ केँ अहाँक सभ गप जरूर मानब।" ई कहैत ओ खेलाइ लेल चलि गेल। ओकर अन्तिम वाक्य सुनि नरेश धक सँ रहि गेल। ओकरा अपन नेनपनक सभ गप मोन पड़य लागलै, जे कोना फेकन फाटल धोती पहिरैत रहल, कोना मरौनावाली फाटल नुआ पहिरैत रहलीह, मुदा नरेशक पढाइमे कोनो बिथुत नै हुअ देलखिन्ह। एक बेर तँ नरेशकेँ फार्म आ किताब लेल पाँच सय टका भुटकुन बाबूसँ पैंच लेबामे कोन कोन गप नै फेंकन केँ सुनऽ पड़ल छलै। नरेशक मोनमे विचारक तूफान उठि गेल। ओ घरसँ बाहर निकलिकेँ घूमऽ लागल। घुमैत पार्क दिस चलि गेल। ओतए एकटा गाछपर एकटा चिड़ै अपन बच्चा सभकेँ चोंचमे दाना दैत छल। ओकर हृदय फाटऽ लागलै। पण्डितजी केर संस्कृतक कक्षा मोन पड़ऽ लागलै जइमे ओ "जननी जन्मभूमिश्च स्वर्गादपि गरीयसि" पर लगातार दू घन्टी पढ़बैत रहि गेल छलखिन्ह। ओ कक्षा नरेशकेँ बड्ड नीक लागल रहै। कतेक दिन धरि ओ ऐ श्लोकक पाठ करैत रहै छल। ऐ विषयपर वाद विवाद प्रतियोगितामे सेहो ओ नीक बाजल छल आ जिला स्तरपर पुरस्कार सेहो भेटल छलै। ओ एकटा निर्णय लेलक आ डेरा आबिकेँ कनियाँसँ कहलक- "हमर अटैची तैयार कऽ दिअ। हम गाम जाएब।" कनियाँ बाजलथि- "ई की बाजै छी। ओतए एखन जा कऽ की करब? दस बरखसँ ऊपर भेल गाम गेला। के चिन्हत? बाबूजीसँ नित गप होइते अछि।" नरेश- "डीहक जमीन कीनै लेल जाइत छी।" कनियाँ- "ई कोन बतहपनी धेलक अहाँकेँ।" नरेश- "बताह तँ एखन धरि छलौं। आब ठीक भऽ गेलौं। जइ मातृभूमि केर माटि-पानिसँ हमर देह पोसल अछि, जे मातृभूमि हमरा हमर पहचान देलक, ओकरा हम बिसरि गेल छलौं। माय-बाबूक आकांक्षा आ मनोरथ बिसरि गेल छलौं। एतए भोपालमे सभ सुविधा अछि, मुदा जे अपनैती हमरा गाममे भेटैत रहए तकर अभाव बुझाइत रहैए। आब गाम सालमे एक बेर तँ जरूर जाएब।" कनियाँ कनी काल घमर्थन केलकन्हि, मुदा हुनकर जिद आ दृढताक आगाँ चुप भऽ गेली।
एकाएक नरेशक भक टूटल। बगलक यात्री, जिनकासँ सकरीमे परिचय भेल रहन्हि, हुनका हिलबैत कहैत रहए जे श्रीमान् चिकना आबि गेलै, कतेक सुतब, उतरू नै तँ ट्रेन फूजि जाएत। मुस्की मारैत नरेश बजलाह- "नै यौ, आब जागि गेल छी। एखन धरि सुतल छलौं।" ई कहैत ओ टीशनपर उतरि गेल आ गाम दिस चलि देलक। डेग जेना हल्लुक भऽ गेल रहै आ तुरन्ते गाम पहुँचि गेल। फेंकन एकाएक नरेशकेँ देखलक तँ आश्चर्य भेलै आ मरौनावाली भरि पाँजमे बेटाकेँ पकड़ि कानऽ लागल। नरेश फेकनकेँ गोर लागिकेँ कहलक- "बाबू, हम आबि गेलौं डीहक जमीन किनबाक अछि ने।"
साँझमे दुनू बापुत भुटकुन बाबू लग गेलाह। भुटकुन बाबू नरेशकेँ आशीर्वाद दैत कहलखिन्ह- "गामकेँ कोना बिसरि गेलहक?" नरेश- "नै बाबा, बिसरल नै छलौं, कतौ हरा गेल छलौं। आब आबि गेलौं। डीहक जमीन कीनै लेल।" भुटकुन बाबू हँसैत बजलाह- "चल काल्हिये रजिस्ट्री कऽ दैत छियौ। पाइ आगाँ पाछाँ दऽ दिहऽ।" नरेश- "पाइ आनने छी बाबा।"
साँझमे फेकनक छोट दलान लोकसँ भरल छल। मरौनावाली रहि रहि कऽ चाह बनाबैत छल। नरेशक गाममे आ ओकर घरमे जेना पावनि-तिहारक चुहचुही छलै।
Posted by Gajendra at 12:43 PM
Labels: ओमप्रकाश झा
Subscribe to: Post Comments (Atom)

robotstxt: allowed

filter: keep


text:
नई दिल्ली। १३ दिसम्बर। दिल्ली केर सड़क पर ऐक्सिडेंट केँ शिकार लोग सभक इलाज आब प्राइवेट अस्पताल सभमे सेहो भ' सकत आओर इलाजक पूरा खर्च दिल्ली सरकार उठायत। ऐक्सिडेंट केँ अलावा, आगि आओर ऐसिड अटैक पीड़ित सभकेँ सेहो ई सुविधा भेटत।
कैल्हि मंगल दिन दिल्ली सरकार केँ कैबिनेटक मीटिंग मे भेल एहि फैसला केँ बाद हेल्थ मिनिस्टर सत्येंद्र जैन कहलनि कि ऐक्सिडेंट विक्टिम स्कीम केरतहत ऐक्सिडेंट केर शिकार लोग सभक सभसँ नजदीकक अस्पताल ल' जायल जायत। ऐक्सिडेंट स्पॉट केर सभसँ नजदिकक अस्पताल प्राइवेट भेला पर इलाज ओतहि होयत। ऐहिक लेल 340 प्राइवेट अस्पताल सभसँ समझौता कायल गेल अछि। इलाजक पूरा खर्च सरकार उठायत। एहि स्कीम क' स्वीकृतिक लेल उपराज्यपाल लग भेजल जायत। उपराज्यपाल सँ स्वीकृति भेटलाक बाद ऐहिके लागू कायल जायत।
हेल्थ मिनिस्टर सत्येंद्र जैन कहलनि कि ऐक्सिडेंट भेला पर ऑटो वा टैक्सी बला नजदिकक प्राइवेट अस्पताल होयत मरीज क' सरकारी अस्पताल ल' जायत अछि जाहिमे बहुत समय लागैत अछि। आब एहि स्कीम केँ बाद घायल सभकेँ सही समय पर इलाज भेट सकत। एहि स्कीम क' लागू करबाक लेल ऑटो आओर टैक्सी बला सभकेँ ऐहिक ब्रैंड ऐम्बैसडर बनाओल जायत। जाहिक लेल सरकार एक ट्रेनिंग प्रोग्राम चलाओत जाहिसँ ओ सभ एहि स्कीम क' नीक जोका बुझलाक बाद लोग सभक मदैद क' सकता। आगा ओ कहलनि कि ऐक्सिडेंट विक्टिम स्कीम केँ संगे संग गुड समैरिटन स्कीम क' सेहो लॉन्च क' देल जायत। एहिमें घायल क' अस्पताल पहुँचाबै बला क' 2000 टाकाक इनाम देल जायत। गुड समैरिटन स्कीम क' उपराज्यपाल केर अनुमति पहिने भेट चुकल अछि।


text:
हम दीन-दुखी के नहीं बिसरू |
हम छी मुरख बड़ अज्ञानी
नहीं जप-तप-पूजा पाठ जानी
बस आस अहींक अछि अम्बे
मुरख बुझी सबटा माफ करू
हे जगत जननी दुर्गा माता
हम दीन-दुखी के नहीं बिसरू |
हम फसल छी बीच भ्रमर माता
नहि अछि कोनो एकर अता-पता
अहि बिपत्ति सं आब अहीं माता
अबला जानी उधार करू |
हे जगत जननी दुर्गा माता
हम दीन-दुखी के नहीं बिसरू |
छी मायाजाल में हम ओझरल
नहि जपि अहांक नाम बिरल
यदि अहाँ माय बिसरी जेबै
और ककर हम आस करू|
हे जगत जननी दुर्गा माता
हम दीन-दुखी के नहीं बिसरू |
पुत कपूत ते होय माता
नहि मात कुमाता होय कौखन
अहि पातकी पुत के हे माता
आब अहि बेरा पार करू |
हे जगत जननी दुर्गा माता
हम दीन-दुखी के नहीं बिसरू |


text:
अपन मिथिला /साउन २७ । सरकार आ राष्ट्रिय जनता पार्टीबीच बहुत समयसे संसदमें रहल संविधान संशोधन प्रस्ताव निर्णयार्थ पेश करैके सहमति भेल अछि ।
शुक्रदिन भोर प्रधानमन्त्रीकेँ घरपर बालुवाटारमें भेल बात चीत से संविधान संशोधन प्रस्ताव पास आ फेल जे होइ राजपा चुनावमें भाग लियके लेल तयार भेल अछि।
राजपा अध्यक्ष मण्डलके सदस्य शरदसिंह भण्डारी जी देने जानकारीअनुसार मन्त्रिपरिष से अगाडि बढाब परै के विषय बहुत जल्दी बढ़ाबै के आ संविधान संशोधन अगाडि बढाब दुनु पक्षबीच सहमति भेल अछि।
“संविधान संशोधन प्रस्ताव पाश हेत से अवस्था देखने छि । आ राप्रपा सेहो सहयोग करत से कहि चुकल अछि,” उ कहलक, “पास नै भेल तैयो खेलमें सहभागी भेला से हार–जित स्विकार करैके लेल तयार छी । प्रस्ताव के पास नै हुवा दैवाला के जनता दण्ड आ सजाय देबै करतै। हम सभ तब जनतामें जेब ।”
रापपा संविधान संशोधन, स्थानीय तहके संख्या वृद्धि नै भेल तबतक चुनावमें नै लेब भाग से अडान लैत आरहल छेल । काल्हि बेरेसप्तिदिन सर्वोच्च अदालत सरकार स्थानीय तहके संख्या थपैके निर्णय केने अछि अब सरकार कुछ स्थानीय तहके संख्या थप करत / अदालत के फैसलाके राजपा स्वागत केने छेल ।
बेरस्पितदिन नेपाल ऐल इण्डिया के विदेशमन्त्री सुष्मा स्वराज जी सेहो राजपा नेतासभ से भेट घाट के के चुनावमें भाग लियके लेल आग्रह केने छेली।
तस्बिर : फाइल


text:
रुकुम जिला
रुकुम नेपालक मध्यपश्चिमाञ्चल विकास क्षेत्रक राप्ती अञ्चलम अवस्थित रमणीय पहाडी जिला छी। समुन्द्र सतह सँग ६००- ६,००० मिटर उचाइ धरि रहल बेसी, फाँट, पहाड आर हिमाली भाग मिलि बनल रुकुमक पूर्वम म्याग्दी आर [[बागलुङ जिला|बाग्लुङ जिला]], पश्चिममा जाजरकोट जिला, दक्षिणमा सल्यान आर रोल्पा जिला आ उत्तरम डोल्पा जिला अछि। रुकुमकोटस्थित कमल दह, कमलदह बह्राजिको मन्दिर, शिवालय, देउराली गुफा, मैकोट स्थित पुथा हिमाल, सामझाङ हिउँचुली, सिस्ने हिमाल, ढोरपाटन सिकार आरक्ष, पाेखराक तातोपानीको मुल, डिग्रे साइकुमारीको मन्दिर आदि स्थानसभ रूकुमक प्रसिद्ध पर्यटकीय गन्तव्यसभ अछि । '५२ पोखरी ५३ टाकुरी'क जिलाक रूपम परिचित रुकुम स्यार्पु ताल, दुर्लभ वन्यजन्तु नाउर लगायत आउर बहत आकर्षक जडिबुटी तथा रमणीय क्षेत्रसभ अछि।
सन्दर्भ सामग्रीसभ[सम्पादन करी]
- ↑ "नेपालक राष्ट्रिय जनगणना २०६८ (गाविस तह)", नेपाल सरकार, राष्ट्रिय योजना आयोग, नवम्बर २०१२।
बाह्य जडीसभ[सम्पादन करी]
निर्देशाङ्क: २८°३८′००″उत्तर ८२°२८′००″पूर्व / २८.६३३३° उत्तर ८२.४६६७° पूर्व


text:
ई कि भs रहल अछि ? Ee ki bha rahal achhi ???
ई कि भs रहल अछि ?
कोसी मे आएल बाढ़ि सं लोक त्राहि-त्राहि करि रहल छथिन्ह. पानि छो़ड़ि आओर किछ नहिं दिख रहल अछि. जेम्हर नजर उठाबि ओम्हर पानिए पानि. जाएल जाए त कतs ? एहन स्थिति मे बचय लेल नावs टा एकटा सहारा छै. आओर नाव वाला अछि जे मनमाना पाई मांगि रहल अछि. सभ ठाम राहत आओर बचाव दल के लोक नहिं पहुंच पा रहल छथिन्ह. जतेय नाव पहुंचिओ रहल अछि ओहिठाम जोड़गर लोक सभ... इलाका के गुंडा... मवाली सभ आन लोक के धकिआ कs नाव पर चढ़ि कब्जा कs लैत अछि. एक तs कोसी के कोप... दोसर गुंडा... बाहुबली... जोड़गर लोक... गली-मोहल्ला के छोटभैया नेता सभ के लंठई. कई ठाम सं खबर आबि रहल अछि जे नाव वाला पार लगाबय लेल हजार-हजार रुपया मांगि रहल अछि. पाई नहिं रहला पर शरीर परsक गहना तक उतरबा लs रहल अछि. एकरा कि कहबय? ई त अन्याय छै न यौ . ओना सरकार तरफ सं कहल गेल अछि जे नाव वाला पाई लेबैत पकड़ा जाएत ओकर नाव जब्त कs गेल जाएत.
एतबा नहिं बाढ़ि अएला पर लोक के त जी-जान बचाबय लेल जेम्हर रास्ता मिलय छनि भागि रहल छथिन्ह... जे गाड़ी... घोड़ा...नाव... ट्रेक्टर... बैलगाड़ी मिलय छनि सुरक्षित जगह दिस निकलि रहल छथिन्ह. मुदा एहि बीच चोर उच्चका सभ के मौका मिलि जा रहल अछि. एहनो खबर छै जे लोक सभ अर द्वार छोड़ि जे छोट-छिन सामान...बैग...अटैची... झोला.. मोटरि...बैल...बाछी... बकरी लs ऊंच ठाम लेल विदा भ रहल छथिन्ह हुनका सभ के सामान सेहो छिनय के कोशिश कएल गेल अछि. लूटय के कोशिश कएल गेल अछि. एहन समय जखन कि पूरा दुनिया बाढ़ि पीड़ित के मदद के लेल आगां आबि रहल अछि ओ अपन हरकत सं बाज नहिं आबि रहल छथि. कई ठाम जखन खाय-पिबय के पैकेट गिराएल गेल आ बांटल गेल त जोड़गर आओर मुंहगर लोक... गुंडा सभ ओहि पैकेट के झपटि कs छीन लैत अछि. आम लोक भौंचक भs देखते रहि जाय छथिन्ह. लोक दान पुण्य कs लोक परलोक सुधारय के कोशिश करैत अछि.
एहन लोक के कि कहबय. एहन गप्प सेहो सुनय मे आबि रहल अछि जे सरकार तरफ सं जे नाव सभ देल गेल अछि ओहि पर सेहो जोड़गर लोक सभ कब्जा कs लेने छथिन्ह. अपन अपन पार्टी पॉटिक्स ... नाता-रिश्ता के ध्यान मे रखि लोक के निकालि रहल छथिन्ह. एहन लोक जे दु चारिटा छथि...हुनका सभ सं आग्रह... निवेदन अछि जे एहन विपत्ति के समय अगर मदद नहिं करि सकय छी त परेशानी केर आओर बेसि बढ़ाबय के कोशिश त नहिं करिऔ. भगवान के नाम लs मदद केर लेल जुटि जाउ. अहां जोड़गर लोक छी... मदद मे लागव तs सभ सं बेसि अहिं सभ मदद कs सकब. मन के बड़ शांति मिलत. अगिला... पिछला सभ गलती सुधारय केs ई नीक मौका अछि. किछ पुण्य कमा लिअ.
Subscribe to: Post Comments (Atom)


text:
जयन्त ठाकुर ।
मैथिली फिल्मसभ ओतेक बेसी गुणस्तरीय रुपमे नहि बनि रहल समयमे नेपाली फिल्ममे मैथिलीक प्रयोग बढैत जा रहल अछि । एकर सभसँ बडका उदाहरण अछि इएह हप्ता प्रदर्शनमे आबएबला नेपाली फिल्म संरक्षण । फिल्म संरक्षण साउन २७ गतेसँ देश भरिके सिनेमा हलमे लगेबाक तैयारी कएल जा रहल निर्देशक पुरनेन्दु झा जानकारी देलन्हि अछि ।
फिल्ममे मैथिली भाषी कलाकारक बर्चस्वता देखल जा रहल अछि । फिल्ममे रमेश रञ्जन झा, कृष्णा सिंह, श्वेता झा, कामेश्वर चौरसीया, नाजिर हुसैनक दमदार उपस्थिति देखल जा रहल अछि । फिल्मक ट्रेलर सभक मोन मस्तिष्कपर छाएल अछि । फिल्मक ट्रेलर देख कऽ मैथिली भाषी कलाकारसभक अभिनय बेजोड रहल लागि रहल अछि ।
ओना फिल्म संरक्षणक २ टा गीत तहल्का मचा रहल कहल जाए तऽ अतिशयोक्ति नहि हएत । ओ दुनू गीतके मैथिलीक चासनीमे डुबाओल गेल अछि । किशोरी लाल बोलक आइटम गीत आ होरीक गीत सभसँ बेसी हिट कऽ रहल निर्देशक झाके कहव छन्हि । किशोरी लाल बोलक आइटम गीत रोशन जनकपुरी लिखने छथि तऽ होरीक गीत धीरेन्द्र प्रेमर्षी लिखने छथि । दुनू गोटे मैथिलीक प्रसिद्ध साहित्यकार छथि ।
तहिना गीतमे संगित प्रवेश मल्लिक देने छथि तऽ रितिका परमेश्वर, प्रवेश मल्लिक आ प्रेम प्रकाश करणके आवाजसँ सुसज्जित अछि । फिल्म संरक्षणक किशोरी लाल आइट संग सभसँ बेसी हिट सावित भऽ रहल अछि । किशोरी लाल गीतके फिल्मक युनिट यु ट्युवमे रखला एक महिनासँ बेसी समय भेल भेल अछि । एहि अवधिमे एक लाख व्यक्ति भ्यु कऽ चुकल अछि । गीतक भिजुअल तथा संगीत उच्च कोटिके रहल अछि ।
ओना नेपाली भाषी कलाकारसभ सेहो स्वीकार करैत छथि जे मैथिली भाषी कलाकारसभक अभिनय उच्च दर्जाके अछि ।
फिल्ममे मधेशक मुद्दाके जोडतोडके संग उत्थान कएल गेल अछि । ईहो कारण अछि ई फिल्म देशक सभ भूभागमे बेसी ख्याती पाबि रहल अछि । फिल्मक ट्रेलरके सेहो दर्शकसभ हातोहात लेलन्हि अछि ।
ओना एहिसभसँ अलग ई दूटा गीत ओहुसँ बेसी चर्चा पाबि रहल अछि ।
फिल्म संरक्षणके देशभरि प्रदर्शनमे आनएके तैयारी कएल जा रहल अछि । निर्माता निर्देशक सभ मैथिली भाषीसभके ध्यानमे राखि कऽ जनकपुरमे सेहो ओही सिनेमा
हलमे प्रदर्शनमे आनएके तैयार कएने बतौलन्हि । मुदा ओही हप्ता अक्षय कुमार अभिनित ट्वाइलेट नामक फिल्म रिलिज होबए लगलासँ सिनेमा हलबला सभ आर्थिक घाटा लागत से बातसँ सेहो डरा रहल देखबामे आबि रहल अछि । एहनमे संरक्षण जनकपुरक हलसभमे प्रदर्शनमे आओत वा नहि से कहि पाएब अखन कठीन अछि । एहि बातपरसँ पर्दा ओही दिन उठत ।
साभार - dudhmati.com


text:
जनकपुरधाम, कात्तिक २४ ।एकीकृत नेकपा माओवादी निकट अखिल नेपाल राष्ट्रीय स्वतन्त्र विद्यार्थी युनियन क्रान्तिकारी धनुषा मंगलदिन जनकपुरक राराब क्याम्पसमे विद्यार्थी आ राजनीति विषयक जिल्ला स्तरीय वक्तृत्वकला प्रतियोगिता सम्पन्न कएलक अछि ।
युनियनक संयोजक विजय साहक अध्यक्षता तथा एकीकृत माओवादक धनुषा जिल्ला इन्चार्ज रोशन जनकपुरीक प्रमुख अतिथ्यमे भेल प्रतियोगितामे प्रतियोगीसभ विद्यार्थी जिवनमे राजनीतिक महत्व सम्बन्धमे अपन अपन धारणा रखलन्हि । प्रतियोगी सभमे किछु गोटे विद्यार्थीकेँ राजनीति सँ दुर रहबाक चाही कहलन्हि तऽ किछ गोटे राजनीतिक विद्यार्थी जिवनक अभिन्न अंगकेँ रुपमे व्याख्या कएलन्हि । प्रतियोगिसभमे सँ न्यू मिलिनियम क्याम्पसक पिन्टु झा प्रथम, राराब क्याम्पसक प्रकाश कोइराला द्वितिय, धुनषा साइन्स क्याम्पसक काजल प्रकाश तृतिय तथा एसएम क्याम्पसक रितेश कुमार झा चतुर्थ स्थान हासिल कएलन्हि ।
हुनका सभकँे डिक्सनरी सहितक पुरस्कार प्रदान कएल गेल । निर्णायक मण्डलक सदस्य तथा प्रमुख अतिथि जनकपुरी विजय प्रतियोगि सभकेँ पुरस्कार हस्तानान्तर कएलन्हि ।कार्यक्रममे अपन मन्तव्य रखैत विशिष्ट अतिथि तथा निर्णायक मण्डलक सदस्य डा. राजेन्द्र प्रसाद विमल विश्वक हरेक नीतिक जननी तथा आवरण राजनीति रहलाक कारण अहि सँ विमुख नहि रहल जा सकैया बतौलन्हि । शिक्षा नीति, अर्थ नीति, कृषि नीति, उद्योग नीति सहित हरेक नीति राजनीतिक अंश रहल हुनक कहब छलन्हि । तहिना इन्चार्ज जनकपुरी विद्यार्थीकेँ राजनीति करय चाही कहलन्हि । मुदा सहि आ गलत विचारकेँ छुट्याबय आ तकरबाद मात्र समर्थन अथवा विरोध करय चाही –ओ कहलन्हि । देश चलाबय नेता उत्पादनक लेल सेहो विद्यार्थीए के आगा बढय परत हुनक कहब छलन्हि । कार्यक्रममे अखिल क्रान्तिकारी केन्द्रीय सदस्य महेश लाल यादव, विद्यार्थी नेता उमेश चौधरी, एकीकृत माओवादीक नगर संयोजक देवेश्वर लाल कर्ण, प्राध्यापक परमेश्वर कापड़ि सहितक मन्तव्य रखने रहथि ।
महोत्तरी, कात्तिक २१ ।रतौली यूवा क्लव तथा केयर नेपालक साझेदारीमे सञ्चालित वालविवाह उन्मुलन समिति शनिदिन महोत्तरीक हरिरहपुर हरिनमरीमे वाड स्तरीय रैलीक आयोजना कएलक अछि ।
सदभावना पार्टीक प्रवक्ता तथा सभासद राम नरेश राय रैलीक उदघाटन कएलन्हि । रैलीमे स्थानीय नागरिक समाजक अगुवा, विद्यार्थी, साथी शिक्षक, बुद्धिजीवि, महिला, जातीय अगुवा, राजनीतिक दलक प्रतिनिधी, समितिक सदस्य सहितक सहभागिता रहल कार्यक्रम अधिकृत मुकुन्द ठाकुर बतौलन्हि । रैली पुरा वाड घुमि कऽ सभामे परिणत भेल छल । सभामे नारायण द्विवेदी वाल विवाह उन्मुलन आ सभक लेल शिक्षा पर जोड देने छलथि । तहिना समिति शनि दिन वाड नम्बर २ आ ३ मे सेहो जनचेतनामुलक रैली निकाल्ने छल ।
महोत्तरी, कात्तिक २१ ।सदभावना पार्टीक प्रवक्ता तथा सभासद राम नरेश राय मधेशक अधिकारकँे स्थापित करबाक लेल अन्तिम आन्दोलनक आवश्यक्ता रहल बतौलन्हि अछि । मूदा तत्काले आन्दोलनक अवस्था नहि आएल हुक कहब छलन्हि । महोत्तरी जिल्लाक क्षेत्र नम्बर २ के हरिनमरीमे आयोजित क्षेत्रीय भेलामे प्रवक्ता राय मधेशक मुद्दा सँ सरकार विमुख भेल तऽ सरकार छोडि कऽ आन्दोलन करबाक बतौलन्हि । क्षेत्रीय अध्यक्ष प्रदिप यादवक अध्यक्षतामे भेल सभामे केन्द्रीय अनुशासन समितिक सचिव कामेश्वर झा, जिल्ला अध्यक्ष सुनील रोहित, संसदीय समितिक सदस्य रमण पाण्डे, महिला मञ्चक अध्यक्ष राधा कायस्थ, महासचिव निभा साह सहित जिल्ला स्तरीय नेतासभ मन्तव्य रखने रहथि ।
इम्हर सदभावना पार्टी धनुषाक क्षेत्र नम्बर ६ मे सेहो क्षेत्रीय सभाक आयोजन कएलक अछि ।सभामे केन्द्रीय महासचिव राम कुमार गुप्ता सरकार पारिवर्तनक लेल सडकपर हल्ला कऽ एकीकृत माओवादी अनेरे बखेडा कऽ रहल आरोप लगौलन्हि । ओ कहलन्हि – ‘नागरिक सर्वोच्चताक बात उठावयबला माओवादी सदन अवरुद्ध कऽ नागरिक सर्वोच्चातक हनन कएने अछि ।’ जिल्ला उपाध्यक्ष संजय सिंहक अध्यक्षतामे भेल सभामे केन्द्रीय सल्लाकार लाल किशोर साह, केन्द्रीय सदस्य राजेन्द्र प्रसाद, युवा मञ्चक अध्यक्ष जितेन्द्र चौधरी , इन्द्रकान्त झा, रमन सिंह सहितक मन्तव्य रखने रहथि ।
मुहपर पट्टी बान्हिकऽ जनकपुरमे जुलुस , तीन हप्ताक लेल स्थानीय निकायक आन्दोलन स्थगित
सरकार माँग पुरा करबाक आश्वासन देलाक कारण आन्दोलन स्थगित कएल गेल कहैत कर्मचारीसभ तीन हप्ता भितर माँग पुरा नहि भेल तऽ अहु सँ कडा आन्दोलन करबाक चेतावनी देने अछि ।
जनकपुरधाम पुस १ ।महोत्तरी जिल्लाक खैरबा गाममे भव्य दाहा महोत्सव होबय जा रहल अछि ।१ सय ३० फिट लम्बा आ १६ फिट चौडा रहल दाहा एकरहिया गाविसक खैरबामे पुष १२ गते सँ शुरु हैत ।दाहा महोत्सवमे जमपुरी नाटक झुल्ला मौत कुवा खेल तमासा झरी लठि सहितक प्रदर्शन कएल जाएत । पुत्र प्राप्तीक ले कएने कबुला पुरा भेलाक बाद जिवछ साह दाहा बनबौने स्थानीय विजय कुमार साह जानकारी देलन्हि ।
संयुक्त सरकार प्रति एमालेक आपत्ति नहि ,एमाले नेतृत्वक लेल विवाद नहि करत :- महासेठ छात्रवृति प्रदान
जनकपुरधाम, कात्तिक २८, नथुनी साह गंगा देवी स्मृति प्रतिष्ठान जनकपुर शनिदिन एक समारोह बीच हलुवाइ कानु जाति सँ एसएलसीमे उत्कृष्ट अंक अनने छात्र छात्राकँे छात्रवृति प्रदान कएलक अछि । प्रतिष्ठानक अध्यक्ष देव कुमारीक अध्यक्षता तथा नेकपा एमाले सँ सभासद भेल उर्मिला साहक प्रमुख अतिथ्यमे भेल कार्यक्रममे २०६५ सालमे एसएलसी मे उत्कृष्ट अंक अनने एक गोटे छात्र आ एक गोटे छात्रा महावीर साह देव कुमारी छात्र वृति प्राप्त कएलन्हि । सम्मान प्राप्त कएनिहारमे तिलक प्रसाद साह आ पूजा कुमारीकेँ नगद एक हजार पाँच सय तथा सम्मानपत्र प्रदान कएल गेल । तहिना २०६४ सालमे उत्कृष्ट छात्र हेमन्त साह आ प्रिति गुप्ताकेँ सेहो छात्रवृति प्रदान कएल गेल । ओ कार्यक्रममे सीताराम साह पार्वति देवी छात्रवृति सेहो प्रदान कएल गेल । राजेश्वर प्रसाद साह, प्रियंका गुप्ता आ गणेश कुमार साहकेँ नगद एकहजार आ सम्मानपत्र प्रदान कएल गेल । कार्यक्रममे प्रमुख अतिथि सभासद छात्रवृति सँ कानु हलुवाई समाजमे शिक्षाक विकासमे सहयोग प्राप्त होएबाक बतौलन्हि । कार्यक्रममे वरिष्ठ पत्रकार राजेश्वर नेपाली, दशरथ साह, विनोद साह, लाल बाबु साह, रमेश कुमार साह, डा. राधे राम साह सहितक मन्तव्य रखने छलथि ।
जनकपुरधाम, कात्तिक २८, रेडियो मिथिलामे शनिक साँझ साढे सात बजे सँ शुरु भेल मैथिली रेडियो नाटक सङोरकेँ एक कार्यक्रम बीच शुभारम्भ कएल गेल अछि । नयाँ संसार तथा सर्च फर कमन ग्राउण्डक निर्माण तथा अनिता चौधरी, रविन्द्र झा आ शुनिल यादवक संयुक्त लेखनमे तैयार कएल गेल ई नाटक ४० हप्ता धरि चलत । प्रेम बास्तोलाक निर्देशनमे भऽ रहल ओ नाटकमे जनकपुरक ख्याति प्राप्त रंगकर्मी सभ अभिनय कएने छथि । नाटक रेडियो मिथिला सहित पुर्वकेँ सुनसरी सँ पश्चिमकेँ पर्सा धरिकेँ विभिन्न ७ टा एफएम स्टेशन सँ एक्कै संग प्रसारण हैत । एक पुस्ता आ दोसर पुस्ता बीचक अन्तरकेँ कम कऽ कऽ सङोर बना नयाँ समाज निर्माणमेँ युवासभकेँ अहिंसात्मक ढंग सँ जुटय अभिप्रेरित करबाक उद्देश्य सँ नाटककेँ निर्माण कएल गेल अछि । तएँ वरिष्ठ साहित्यकार डा. राजेन्द्र प्रसाद विमल आ नवका पुस्ताक चर्चित नाट्य कर्मी स्मृति मिश्रा संयुक्त रुप सँ नाटककेँ शुभारम्भ कएलन्हि । ओहि अवसर पर प्रियंका झा सरिता साह आ राम नारायण ठाकुुर, नाटकक एकटा अंशकेँ छनिकाक रुपमे प्रस्तुत कएलन्हि । कार्यक्रममे वरिष्ठ साहित्यकार डा. विमल नयाँ संसार निर्माणक मिसन अनुरुप निर्माण भेल ई नाटक सफल होएबाक विश्वास व्यक्त कएलन्हि । ओ कहलन्हि– ‘जाति–पाति, वर्ण–लिङ्ग, रंग–क्षेत्र आदि विभिन्न अवरोधकेँ चिरलापर मात्र नयाँ उडान सम्भव अछि । आ अहि नयाँ उडानक लेल ई नाटक प्लेटफर्म साबित हैत ।’ कमन ग्राउण्डक लेल राष्ट्रीयता आवश्यक रहल कहैत ओ प्रेम स्नेह आ अपनत्व सँ मात्र राष्ट्रीयता बन्धन मजबुत हैत बतौलन्हि ।
तहिना रेडियो मिथिला तथा मिथिला डटकमक प्रवन्ध निर्देशक गोपाल कुमार झा सङोर नाटक सभकेँ सङोर बना आगु बढयमे सहयोग करत बतौलन्हि । ओ अपने अहि नाटककेँ काठमाण्डूक हेड लाइन्स एण्ड म्युजिक एफएममे निःशुल्क प्रसारण करबाक बतौलन्हि । ओ ई नाटक समाजकेँ दिशा निर्देशन करबाक सेहो विश्वास व्यक्त कएलन्हि । कार्यक्रममे सर्च फर कमन ग्राउण्डक सेरेना रेक्स, मिनापक पूर्व अध्यक्ष सुनिल मिश्र, परमेश झा , अनिता चौधरी, स्मृति मिश्र सहितक बक्ता सभ वाजल रहथि ।
जनकपुरधाम/ नेकपा एमालेक केन्द्रीय सदस्य रघुवीर महासेठ संयुक्त सरकार गठन भेल तऽ एमालेकँे कोनो आपति नहि रहल बतौलन्हि अछि । ओ संयुक्त सरकार हैत तऽ एमाले नेतृत्वक लेल विवाद सेहो नहि करत दावी कएलन्हि । नेकपा एमाले धनुषा–४ के असन्तुष्ट पक्षक क्षेत्रीय सभामे प्रमुख अतिथि महासेठ एमालेक प्रमुख मुद्दा संविधान निर्माण आ शान्ति स्थापना रहलाक कारण अहिकेँ लेल हरेक चिजकेँ त्याग करय तैयार रहल बतौलन्हि । क्षेत्रीय इन्चार्ज अवधेश पोखरेलक अध्यक्षतामे भेल क्षेत्रीय सभामे वैकल्पिक केन्द्रीय सदस्य योग नारायण यादव उग्रवाम पन्थि आ घोर दक्षिणपन्थिक दू विपरीत धारक एमाले मात्र संयोजन कऽ सकैया बतौलन्हि । ओ वर्तमान सरकार खसल तऽ देशक लेल दुर्भाग्य होएबाक सेहो चेतावनी देलन्हि । तहिना इन्चार्ज पोखरेल अखनुक अवस्थामे एमाले मात्र संविधान निर्माण करय सकत बतौलन्हि । मूदा पार्टी नेतृत्वक गुटवाजी नीतिक कारण पार्टी कमजोर भेल ओ स्वीकार कएलन्हि । पार्टी कार्यालय परिसरमे भेल सम्मेलनमे नेता रामचन्द्र मण्डल, हमिद अन्सारी, उर्मिला मिश्र, राम चरित्र साह सहितक मन्तव्य रखने रहथि ।


text:
मिथिला महोत्सव- 2013
मिथिला महोत्सव: प्रथम दिन, मावलंकर हल, नयी दिल्ली, १६ नवंबर, २०१३। दोसर दिन, हिन्दी भवन, नयी दिल्ली, १७ नवंबर, २०१३।
भारतक बहुत रास मैथिलक संस्थामे एक पुरान व प्रसिद्ध, मिथिला लेल समर्पित धरतीपुत्र क. भोगेन्द्र झा एवं समकक्षी ओहदेदार मैथिल व्यक्तित्व द्वारा योजनाबद्ध तरीकासँ मैथिली व मिथिलाक हितसाधन लेल स्थापित संस्था "अखिल भारतीय मिथिला संघ" केर आयोजनमे द्विदिवसीय समारोह "मिथिला महोत्सव" दिल्लीमे आयोजित भेल। भारतीय व नेपालीय मिथिलासँ आमन्त्रित विभिन्न विद्वान्, विचारक, समाजसेवीक सहभागितामे एहि आयोजनकेँ सफलतापूर्वक सम्पन्न कैल गेल। दिल्लीमे प्रवास केनिहार लाखों मैथिलकेँ अपन संस्कृतिक वजनदार होयबाक आ सदिखन आत्मीयता संग एहि लेल समर्पित रहबाक प्रेरणा प्रसारण कैल गेल।
भले आजुक नाच-गानकेर दौरमे मैथिलक विद्वतापूर्ण विचारक आदान-प्रदान हेरायल-भोथियायल बुझाइत हो, लेकिन आयोजककेर सूझबूझ आ समर्पणसँ एहि समारोहकेँ मिथिला संस्कृतिरूपी आत्मा सहित सफलतापूर्वक प्रस्तुत कैल जेबाक नव रिकार्ड बनल। आब जतय-जतय महत्त्वपूर्ण आ सशक्त मैथिलक संगठन कार्यरत अछि, लगभग हरेक जगह एहि विन्दुपर विचारपूर्वक कार्य कैल जाइछ जे समारोहक नामपर मात्र नाच ओ गान वा कोनो विद्वानक नामपर स्मृति नाममात्र आ बाकी सांस्कृतिक कार्यक्रम टा नहि कय ओहिमे मिथिला संपूर्ण संस्कृति आ विशेषरूपसँ बिसरायल जा रहल परंपराकेँ प्रदर्शन मार्फत जीवंत राखल जाय, एहिमे कलकत्ता, दरभंगा, पटना, विराटनगर, जनकपुर, काठमान्डु, गुवाहाटी, जमशेदपुर, बोकारो संग दिल्ली सेहो अग्रस्थानमे देखाइत अछि। हलाँकि दिल्लीमे एकहि टा समारोह अलग-अलग मंच द्वारा कयलासँ ओहि ठामक मुख्यमंत्री तककेँ आयोजक संग अपन विस्मित आश्चर्य प्रकट करय पडलन्हि जे एकहि गो विद्यापतिक स्मृति कतेक ठाम होइछ, फलस्वरूप आयोजक समितिक अध्यक्ष श्री विजय चन्द्र झा संकल्प लेलाह जे दिल्लीमे कार्यरत विभिन्न संघ-संस्थाकेँ एक मंचपर आनैत मिथिलाक विभिन्न विभुतिक विशेष स्मृति समारोह हम सब आपसमे बाँटी आ तखन सारगर्भिताक संग मिथिलाक नामपर समारोह करी, एहिसँ हमरा लोकनिक संस्कृतिक रक्षा होयत आ नव पीढीकेँ सेहो अपन संस्कृति संग जुडाव बनत।
जेना कार्यक्रममे पहिल दिन दूइ सत्रमे विभिन्न विषयपर विद्वान् लोकनिक विचार राखल गेल आ अन्तमे विद्यापति सहित मैथिली लोकगीत सबहक मर्मस्पर्शी प्रस्तुति सहरसासँ आयल नन्दजी व हुनकर टीम एवं सुनील पवनजी व टीम द्वारा, मैलोरंग कलाकार द्वारा नृत्य ओ बेगुसरायसँ आयल श्री प्रदीप बिहारीक नेतृत्वमे नाट्य मंडली द्वारा 'जट-जटिन'केर भावपूर्ण प्रस्तुति संग आयोजक समिति द्वारा समस्त सहभागी विद्वान्, विचारक, रंगकर्मी, कवि, समीक्षक व अन्य प्रस्तोताकेँ फूलक गुच्छ, दोपटा सहित समारोह स्मृति ताम्रपत्र सेहो प्रदान कैल गेल। रंगशालाक भीतर यदि गोष्ठीक समागम रहल तँ बाहरमे मिथिलाक विभिन्न क्षेत्रसँ विशेषरूपमे बजाओल गेल कलाकर्मी - मिथिला पेन्टिंग कैल वालपेपर, डिनर टेबल मैट, टेबुल क्लोथ, बेडशीट, आदि; तहिना मिथिलाक विशेष परिकार अदौरी, कुम्हरौरी, मुरौरी, सुखौंत, बिरियाक अलग-अलग बिक्री करैत शहरी जीवनमे गामक जीवनक ५६-भोग स्वाद बाँटल गेल। मुरही-कचरी, खादी-बंडी, पाग, पहिरन सब किछु मिथिलाक स्मृति करबैत विभिन्न काउन्टर द्वारा प्रदर्शनीक संग बिक्री-वितरण कैल गेल।
तहिना दोसर दिनक कार्यक्रममे मैथिली सहित हिन्दीमे सेहो लघु चित्रकथा (टेलीफिल्म), वृत्तचित्र, सिनेमा आदिकेर छानल प्रस्तुति कैल गेल आ विभिन्न विद्वान्, विचारक व समीक्षक सहित सिनेमा उद्योगसँ जुडल निर्देशक, अभिनेता-अभिनेत्री, पटकथा-संवाद लेखक सबहक विचार मार्फत मैथिली सिनेमाक सुन्दर भविष्य निर्माण लेल चिन्तन गोष्ठी कैल गेल। तहिना मिथिलाक स्थापित नाटककार व विद्वान्-विचारक श्री महेन्द्र मलंगिया द्वारा निरूपित मलंगिया आर्ट्सकेर सेहो प्रस्तुति कैल गेल। डा. विरेन्द्र मल्लिक, डा. देवशंकर नवीन, सियाराम सरस, गंगेश गुञ्जन, डा. अजय झा, प्रदीप बिहारी, किसलय कृष्ण, मनोज श्रीपति, अविनाश दास सहित अनेको रास मिथिलाक प्रसिद्ध विभुतिक उपस्थिति आ ऋषि झा सहित समस्त मैलोरंग टीमकेर संयोजन-सहयोगसँ ई कार्यक्रमपर पूर्ण परिचर्चा करबामे हमर स्मृति कमजोर पडि रहल अछि। समस्त पाठकवर्ग सहित मिथिला-मैथिलीक सेवामे जुडल हरेक ओहि पुत्रसँ हमर यैह शुभकामना जे यदि कार्यक्रम करय लागब तँ एक बेर सल्लाह-मशवरा लेल किसलय कृष्ण समान पुत्रकेँ जरुर स्मृतिमे आनि लेब, हुनकर तकनीकी प्रस्तुति आ मंच-संचालन मोन प्रसन्न कय देलक। कतेक नाम सुमिरी, मैथिली व मिथिलामे जे लगैत छथि ओ बड तपस्याक बाद संभव होइत छैक, हम सबकेँ बेर-बेर मानसिक प्रणाम करैत आगामी समयमे फेर जे समारोह सब अछि ताहिपर आयोजक संग सहकार्य-संस्कृति लेल काज करबाक लेल सदिखन तैयार छी। मिथिलाक जयकारा आब एहने समारोह द्वारा संभव छैक, कारण वगैर राजनैतिक संरक्षण मिथिलामे विपन्नताक अनेको रूप देखाइत छैक आ मोन कानिते रहैत छैक, तखन समारोह भले किछु क्षण लेल सही लेकिन आनन्द-परमानन्दक दर्शन धरि करबैत छैक।


text:
पटना । बिहार सरकार अपन चीनी मिल दिस निवेशक कए आकर्षित करबा लेल मिल खरीदनिहार कए स्टांप शुल्क आओर निबंधन शुल्क मे छूट देबाक फैसला लेलक अछि। संगहि, राज्य सरकार एहि मिल क लेल प्रोत्साहन अनुदान पर सेहो अपन मुहर लगा देलक अछि।
राज्य सरकार कैबिनेट क बैठक मे एहि प्रस्ताव सब पर मुहर लगा देलक। बैठक क बाद कैबिनेट क संयुक्त सचिव बीरेंद्र कुमार सिंह कहला, राज्य सरकार राज्य मे गन्ना उद्योग मे दोबारा जान फूंकबा लेल इ डेग उठा रहल अछि। एकर तहत राज्य सरकार क बंद पड़ल चीनी मिल कए लीज पर लेनिहार लोक कए राज्य सरकार जमीन क लीज क निबंधन पर स्टांप शुल्क आ निबंधन शुल्क मे छूट देत। एखन राज्य सरकार क 13टा चीनी मिल बंद अछि। एहि मे स चारिटा कए अलग-अलग कंपनी कए लीज पर देल जा चुकल अछि। जाहि मे स तीनटा कए निजी निवेशक आ एकटा मिल कए सरकारी कंपनी, इंडियन पोटाश लिमिटेड कीनलक अछि। दोसर दिस राज्य सरकार क स्वामित्व वाला लौरिया आ सुगौली चीनी मिल कए एचपीसीएल 2008 मे कीनने छल। एहि मिल स उत्पादन सेहो शुरू भ गेल अछि। हालांकि, सिंह क मुताबिक एकर फायदा पुरान मिल मालिक कए नहि भेटत, इ छूट केवल ओ चीनी मिल खरीदनिहार कए लेल अछि जे एखन धरि कियो नहि लेलक अछि।
अपन दोसर फैसला मे राज्य सरकार बिहार राज्य जलविद्युत निगम (बीएचपीसी) कए 3.75 करोड़ टका कर्ज मे देलक अछि। एहि रकम क इस्तेमाल निगम कोसी क्षेत्र मे स्थित अपन निर्मली जल विद्युत परियोजना क निर्माण क लेल करत। एकरा लेल निगम कए पहिने स नाबार्ड 61 करोड़ कर्ज द चुकल अछि। राज्य मे पुनर्गठित त्वारित ऊर्जा विकास आ सुधार कार्यक्रम (आर-एपीडीआरपी) कए लागू करबा लेल राज्य विद्युत बोर्ड कए एहि वित्त वर्ष मे 10 करोड़ कर्ज क रूप मे देबाक फैसला सेहो लेल गेल अछि। एहि स सूबा मे बिजली आपूर्ति क व्यवस्था कए आधुनिक बनाउल जाएत।
चीनी मिल कीननिहार कए भेटत छूट
पटना । बिहार सरकार अपन चीनी मिल दिस निवेशक कए आकर्षित करबा लेल मिल खरीदनिहार कए स्टांप शुल्क आओर निबंधन शुल्क मे छूट देबाक फैसला लेलक अछि। संगहि, राज्य सरकार एहि मिल क लेल प्रोत्साहन अनुदान पर सेहो अपन मुहर लगा देलक अछि।


text:
शनिवार, 16 जुलाई 2016
कोशी नदी सं पीड़ित के लेल मैथिल सेवा संस्थान आगु आयल.
दरभंगा। 16 जुलाई। कोशी नदी गंगा के सहायक नदी अइछ जे नेपाल के पहाड़ सं निकैल क बिहार के रास्ते राजमहल के नजदीक गंगा में मिल जाइत छैथ, एकटा पुरान कहाबत छै जे कोसी प्रत्येक साल सब रूप में आबै लेल जानल जाइत छैथ, एही साल सेहो कोसी अपना रूप में एति इ निश्चित अइछ, एही तबाही स कम सं कम लाखो लोक प्रभाबित होइत छैथ आ हुनक सब एही नदी में समा जाइत छैक, एही स पीड़ित लोक के किछु मदद होइन्ह ओहि लेल मैथिल सेवा संस्थान आगू एलाह आ मैथिल सेवा संस्थान के अध्यक्ष बतउलैन्ह जे हर संभव प्रयाश हम करब एही पीड़ित के लेल आ तैयारी शुरू अइछ, कोशी नदी के तट पर गेला के बाद जे कोशिक कटाव देखब त किनको डरे हाल बेहाल भ जायत आ की बितैत हेतैन्ह पीड़ित के से बुझबा में आयत, कोशी नदी लगातार लोक के खेत अथबा घर के अप्पन पेट में समा क लोक के बेबश हेबय पर मजबूर क दैत छथिन्ह इ बहुत पैघ बिप्पति अइछ हम कोशी नदीक आस पास रहनिहाहर के लेल आ सब अपन बर्बादी आँखि के सामने देखै लेल मजबूर छैथ.


text:
सरकार एहि सर्वे केर माध्यम सँ इयो बुझबाक कोशिश करात कि राज्य केँ कुन - कुन क्षेत्र मे' एहि लेल विशेष जनजागरण चलाओल जे रहल अछि। राज्य समाज कल्याण विभाग केर एक अधिकारी के मुताबिक इ सर्वे 4 अक्टूबर सँ शुरू भ' चुकल अछि।
पूरा राज्य क' पांच भाग म' बांटी केँ सर्वे कायल जे रहल अछि, जाहिमें पूर्वी, पश्चिमी, उत्तरी, दक्षिणी आर राज्य केँ मध्यक्षेत्र शामिल अछि। महिला विकास निगम केर परियोजना अधिकारी मुकेश सिन्हा कहला कि एहि सर्वे केर माध्यम सँ इ पता लगाओल जे रहल अछि कि शराबबंदी केँ बाद बिहार के सामाजिक माहौल म' कुन तरहे आर कतेक परिवर्तन आयल अछि।
सर्वे केँ रिपोर्ट एहि बरखक अंत तक सरकार क' सौपल जायत। अधिकारि सभक मानी तेँ सरकार सर्वे रिपोर्ट के हिसाब सँ प्रभावित क्षेत्र म' विशेष अभियान चलाओत। समस्या के अनुसार महिला सशक्तीकरण केर योजना सेहो चलाओल जायत।


text:
श्यामसुन्दर यादव ‘पथिक’: होरी अर्थात फगुआ रंगक त्यौहार थिक । मिथिलाञ्चलमे अहि पर्वके मिथिला बासीसभद्धारा रंगोत्सवके रुपमे मनाओल जाईत छैक । होरी अर्थात फगुवा पावनिके लग सऽ देखल जाई तऽ प्रेम, सदभाव आ भाईचाराक सम्बन्ध विस्तार करवला पर्व थिक । जाड सँ उन्मुक्ति पावि वसन्त ऋतु फागुण पुर्णिमाके दिन मनाओल … more
अंग अंग तोहर सुन्दरता सँ भरल मदमस्त जवानी छौ चढल रुपक जादुस सुगन्धित पवन बिजली गिरवै छौ, तोहर नयन सुन गै बुधनी तोरे कहै छियौ…… संस्कृति आ संस्कार बदलैत जाइछौं अप्पन पहिरण पर सुटबुट चढल जाइछौं लाज शरमकेर पर्दा खुजैत जाइछौं मुँहस मिथिलाकेर मिश्री बोल बदलल जाइछौ सुन गै बुधनी … more
Check out some of Cool Maithili Post Cards designed by Kundan Kumar Karna. These post cards are available in Pinterest Madhesh Photogallery also. … more
फूल पर बैस खेलै छै तितली डारि पर खूब कूदै छै तितली भोर आ साँझ नित दिन बारीमे गीत गाबैत आबैछैतितली लाल हरिअर अनेको रंगक सभ देखमे नीक लागै छै तितली पाँखिफहराक देखू जे उडि-उडि दूर हमरासँ भागै छै तितली नाचबै हमहुँ यौ कुन्दन भैया आब जेनाक नाचै छै तितली … more
काल्हि धरि जे अप्पन छल आइ ओ बिरान भ गेल । जीनगीक सभटा सपना सपने बनि रहि गेल । । छल जीनगी अहिंक लेल किया बिरान बनि गेल । खुशी सभटा अहि छलौ किया नयन नोर भरि गेल ।। बिश्वासक अटुट ताग आइ किये टुटि गेल । आँखिक दिव्य ज्योति … more
आजादीक खातिर जे जानक आहुति द गेल छातिमे गोली वरण करैत जे हँसैत रहि गेल सदति ओ मुक्ति, मुक्ति रट लगवैत रहि गेल न्याय, समानता आ सुशासन खोजैत रहि गेल हे हौ भाइ तोही कह, एखन कत छै ओ सहिद ? मातृभूमीक कसम खा, ओ सदति लडैत रहि गेल गुजगुज … more
बंद करू, एक दोसर के, प्रताड़ित करव, अपन अहँकार स, एक दोसर के झरकैब, याद राखु, अंततः अहाँ, स्वयं के दुखी करैत छी, कोणठा मेंनुका-नुका कनै छी, मरल मूस के कतवो झापव, दुर्गध घेरवे टा करत, ओही स्मृति पर नै इतराउ, जे अहाँ क खुशी के ग्रसने अई, “बिसरू” … more


text:
हुन्जक हुन्ज गाम सं भागैत लोक .ट्रेन मे ठसाठस ठुसल लोक , बस के छत पर नार पुआर जकाँ पसरल लोक , कहियो अहाँ पुछिअलैक जे एतेक लोक कतई जारहल अछि।
शायद नहि , लोकक ई पलायन ककरालेल चिंता के विषय भई सकैत अछि , अहाँ
लेल ! शायद नहि , अहांक परोशी लेल ! शायद नहि , जाहिर अछि ई चिंता मिथिला के भई सकैत अछि ओही समाज के भई सकैत अछि । कोनो वयक्ति के शायद ही अहि सा नुकसान हो ।
अहांके खेती नहि भई रहल अछि त कोई बात नहि परदेश मे काज करे बाला कोनो समांग घर जरुर सम्भैल लेतः । आई तकरीबन हर घर के कियो नहि कियो लोक परदेशी जरुर छथि, अहि तरहे अगर अहांके अहि पलायन सं चिंता नहि अछि त शायद ककरोऊ नहि छैक .
अहांके याद अछि आपन खेत और खलिहान , आजुक उजरल उप्तल खेत खलिहान मिथिला सं भेल पलायन के कहानी खुद बयां करि सकैत अछि .मनिओदर आई मिथिला मे कातिक के असर के लगभग खतम कई देलक अछि लेकिन एहो बात सत्य अछि जे मिथिला सं अगहोनों गायब भई गेल अछि , हमरा याद अछि किछु साल पहिले तक गाम सं आबे बाला लोक फसल के चर्चा करैत छल आई हाल चाल मे धान के चर्चा बाहर भई गेल अछि , मिथिला मे उद्योग के जरुरत छैक , मिथिला मे धन के जरुरत छैक लेकिन हमर…


text:
बिहारशरीफ। 05 दिसम्बर। फेसबुक पर शराब कS बोतल के साथ तस्वीर पोस्ट करब एक युवक के भारी पड़ी गेल। मामला बिहारशरीफ कS लहेरी थाना क्षेत्र क' अछि । नालंदा के पुलिस अधीक्षक कुमार आशीष कहला कि लहेरी के रह वाला विक्की के चाइर दोस्त के संग गिरफ्तार कैल गेला। विक्की लग सS शराबक' ओ बोतल सेहो भेटल जाहि के तस्वीर पोस्ट केने छल । पुलिस अधीक्षक कहला कि सभ के चिकित्सीय जांच कैल जा रहल अछि ।
पुलिस के अनुसार, विक्की रैव दिन साँझ में अपन फेसबुक पेज पर एक तस्वीर साझा कएलक। विक्की शराबक' बोतल के संग अपन तस्वीर पोस्ट कैल्क आर ओहि के निचा में लिखलक पार्टी ऑल नाइट। ओहि पोस्ट के ओ अपन कतेको मित्र के संग शेयर सेहो कएलक । पुलिस के आला अधिकारी के नजर एही पोस्ट पर पड़ गेलैन आर स्थानीय थाना के युवकक' खोज कs करवाई के निदेर्श देला।
बिहार में एही तरहक पहिल घटना अछि। जखन फेसबुक पर शराबक बोतल के संग तस्वीर पोस्ट करे सs गिरफ्तारि भेला। बिहार में पूर्ण शराबबंदी अछि। शराबबंदी के लक सख्त कानून सेहो अछि । शराब के कोनो भी तरीका सs बढ़ावा देब आर ओकर प्रचार-प्रसार कर पर रोक लागल अछि।


text:
अभिव्यक्ति केर आजादी के बढ़ावा दैत होए आ कोनो सामाजिक मुहिमक हिस्सा होए, आ फेर ओहिमे कोनो नव तकनीकक प्रयोग कएल गेल होए तं अहां ओहि ब्लॉग के नोमिनेट करि सकय छी.
ब्लॉगक नामांकन 6 फरवरी सं शुरू भ गेल अछि. अहां एहि लिंक पर
जा क www.thebobs.com/hindi कोनो ब्लॉग के नामांकित करि सकय छी.
एहि ब्लॉग प्रतियोगिता के बॉब्स क नामसं जानल जाएत अछि. बॉब्स यानी बेस्ट ऑफ ब्लॉग्स. एकर शुरुआत करलक डॉयचे वेले (वॉयस ऑफ जर्मनी). एहि मे ओहि ब्लॉग के पुरस्कृत कएल जाएत अछि जे इंटरनेटक अभिव्यक्ति केर स्वतंत्रता आओर खुलल विचार के समर्थन करैत अछि.
बेस्ट ऑफ ब्लॉग्स मे 14 भाषा के ब्लॉग के सम्मान देल जाएत. एहि मे हिंदी के पहिल बेर जोड़ल गेल अछि. एहि के लेल एनडीटीवी के एंकर और ब्लॉगर रवीश कुमार जीके जूरी मे शामिल कएल गेलन्हि.
पुरस्कार 17 श्रेणी मे देल जाएत. एहि बारे मे अहां पूरा जानकारी एहि लिंक के क्लिक करि जानि सकय छी. http://thebobs.com/hindi/about/categories-2/
हर एक भाषा मे एकटा सर्वश्रेष्ठ ब्लॉग चुनल जाएत आओर एकटा ऐहन ब्लॉग के इनाम देल जाएत, जकरा लोक पढय चाहथिन्ह. जकरा यूजर पसंद करथिन्ह.
एकटा बात ध्यान राखब जे अहां खुद अपन ब्लॉग नामांकित नहि करि सकय छी. अहां सिर्फ अपन पसंदक ब्लॉग नामांकित करि सकय छी. अपन ब्लॉग नामांकित कराबय चाहय छी तं किनको आओर सं करा सकय छी. एहि के लेल अहां एहि लिंक पर जा वोटिंग करि सकय छी. www.thebobs.com/hindi ई बात जरूर अछि जे अहां अपन खुद के ब्लॉग के वोट द सकय छी. ओहि मे कोनो रोक नहि अछि.
नामांकन 6 मार्च तक खुलल रहत
सभ विजेता- यूजर आओर जूरी विजेताक नाम 2 मई 2013 के बॉब्स केर वेबसाइट पर बता देल जाएत.
26 जून 2013 के बॉब्स 2013 पुरस्कार समारोहक आयोजन डॉयचे वेले ग्लोबल मीडिया फोरम मे कएल जाएत.


text:
अन्तर्राष्ट्रीय मैथिली कवि सम्मेलन संपन्न
विराटनगर मे आयोजित एक दिवसीय अन्तर्राष्ट्रीय कवि सम्मेलन- २०१५ समारोहपूर्वक संपन्न कैल गेल. एहि सम्मेलन मे मैथिली भाषा ओ मिथिला संस्कृतिक कवि एवं अभियानी लोकनीक ४ पीढीक प्रत्यक्ष सहभागिता देखल गेल.
खुल्ला आमंत्रण मे आयोजित एहि कार्यक्रम मे भारत ओ नेपाल सँ करीब १३० मैथिली कवि तथा ५० केर आसपास अभियानी लोकनिक उपस्थिति छल.
नेपालक काठमांडु, रौतहट, जनकपुर, लहान, राजविराज, विराटनगर आदि सँ अनेको
कवि लोकनिक सहभागिता रहल, तहिना भारतक सहरसा, दरभंगा, मधुबनी, राँची, पुर्णिया, दिल्ली, कानपुर, कोलकाता, अररिया सँ सहभागी भेला.
कार्यक्रमक सीधा प्रसारण लाइव स्ट्रीमिंग द्वारा यूट्युब, स्काइप, जूम तथा मैथिली जिन्दाबाद केर वेब पेज सँ कैल गेल छल. अन्य देश यथा सउदी अरब, कतार आ भारतक विभिन्न भाग सँ स्रष्टा लोकनिक अनलाइन प्रस्तुति सेहो कैल गेल छल. एहि कार्यक्रमक देखबाक ओ सुनबाक आनन्द इन्टरनेट द्वारा प्राप्त केलनि.
ज्ञात हो जे मैथिली भाषा मे स्रष्टा केवल आरक्षित जाति या वर्ग धरि नहि अछि आ अपन मातृभाषा सँ प्रेम हरेक मैथिलीभाषी मे बरोबरि अछि- एहि बात लेल ई समारोह- अन्तर्राष्ट्रीय मैथिली सम्मेलन 'स्वत: प्रमाणम् परत: प्रमाणम्' बनि संसारक समक्ष एकटा अनुपम उदाहरण प्रस्तुत केलक. केकरो मातृभाषा पर कदापि कोनो एक जाति भले ओ कतबो उच्च-बौद्धिक स्तरक कियैक नहि मानल जाय तेकर निजी वा आरक्षित भाषा नहि बनि सकैत अछि ई बात काल्हिक मैथिलीभाषी स्रष्टाक सर्वजातीय महाकुम्भ द्वारा पुन: स्थापित भेल.
प्राज्ञ रमेश रंजन, प्रज्ञा परिषद् सदस्य, नेपाल संगीत तथा नाट्य प्रज्ञा प्रतिष्ठान, काठमांडु तथा सुप्रसिद्ध मैथिली गीतकार सियाराम झा सरस केर संयुक्त प्रमुख आतिथ्य तथा मैथिली सेवा समितिक अध्यक्षा डा. एस. एन. झा केर अध्यक्षता मे संपन्न एहि समारोहक प्रथम सत्र मे 'मैथिलीक वर्तमान अवस्था - राज्यक योगदान आ उपेक्षा' विषय पर केन्द्रित रहल. एहि सत्र मे लगभग ६५ वक्ता द्वारा विचार प्रस्तुति करैत ई स्पष्ट कैल गेल जे राज्य पर निर्भरता मैथिली भाषा लेल खतरनाक सिद्ध होयत, तैँ अखण्ड सनातनी सिद्धान्त अनुसार एहि भाषाकेँ सुरक्षित आ संवर्धित रखबाक लेल 'स्वयंसेवा आ स्वसंरक्षण'क सिद्धान्त मात्र कारगर होयत.
दोसर सत्र मे देश-विदेश सँ पधारल कविक सहभागिता संग मुदा समयक चाप मे कवि-गोष्ठी केर आयोजन कैल गेल छल. एहि सत्रक अध्यक्षता सहरसा सँ आयल मैथिली कवि शिरोमणि अरविन्द मिश्र निरज कएलनि आ हुनकहि सुपुत्री मैथिलीक सुप्रसिद्ध युवा-पीढीक कवियित्री श्वाती साकम्भरीक सुन्दर सनक प्रस्तुतिक संग शुरु भेल छल. सभ कविक सहभागिता करेबाक प्रयास करितो दरभंगा, सहरसा, काठमांडु आ राँचीक वरिष्ठ कवि लोकनिक प्रस्तुति नहि करायल जा सकल. युवा पीढी लेल खास प्राथमिकता देबाक आ सब केँ समेटबाक सिद्धान्त पर आयोजित एहि कार्यक्रम मे बेसी रास सहभागिता युवा-युवती केँ देल गेल.
दरभंगा सँ आयल सुप्रसिद्ध हास्य कवि जय प्रकाश जनक द्वारा करीब ४ महत्त्वपूर्ण प्रस्तुति दैत उपस्थित दर्शक केँ बेर-बेर हँसबाक लेल मजबूर कैल गेल. ताहि समय कार्यक्रमक विशिष्ट अतिथि भारतीय राजदूतावासक विराटनगर कैम्प अफिसकेर प्रमुख श्री पी के चालिया कार्यक्रम मे उपस्थित भऽ चुकल छलाह, ओहो जनकक कविता सुनि भरपुर आनन्द उठौलनि. तहिना बहुभाषिक कवि-गोष्ठी सेहो नाममात्र लेल कैल जा सकल, जाहि मे एक नेपाली भाषाक कविता अनेको सम्मान सँ सम्मानित विभूति श्री सुमन पोखरेल द्वारा आ तहिना उर्दूक मशहूर शायर अलानीन मियाँ बेचैन केर गजल आ शेरो-शायरी उर्दू मे प्रस्तुत कैल गेल छल.
भागलपुर आ पटना विश्वविद्यालयक संग मिथिला विश्वविद्यालय सँ शोधार्थी छात्र लोकनिक नीक उपस्थिति एहि सत्र मे देखल जा सकल. मिथिलाक वर्तमान समाजिक अवस्था आ इतिहासगानक अतिरिक्त क्रान्तिक आवाज सँ भरल रहल ई सत्र आ खास बात यैह जे अधिकतम उपस्थित कवि लोकनि केँ समेटल जा सकल छल.
पुन: तेसर सत्र मे मैथिली गजलक सुन्दर प्रस्तुति संग कार्यक्रमक प्रमुख अतिथि आ प्रसिद्ध गीतकार सियाराम झा सरस द्वारा कैल गेल छल. हिनक अतिरिक्त पवन नारायण, सुनील पवन, दिया चौधरी, प्रीति झा, धीरेन्द्र प्रेमर्षि, सुभाषचन्द्र झा, देवांशी चौधरी, भावना चौधरी, अम्बिका चौधरी तथा प्रवीण नारायण चौधरी द्वारा विभिन्न स्वादक मैथिली गीत प्रस्तुत कैल गेल.
अन्तर्राष्ट्रीय मैथिली कवि सम्मेलन-२०१५ द्वारा घोषित सम्मान पत्र सहरसा मे पत्रकारिता करैत मैथिली भाषा ओ मिथिला संस्कृति प्रति समर्पित योगदान करनिहार कन्हैयाजी, कुमार आशीष आ सुभाषचंद्र झा केँ भारतीय राजदूतावास अधिकारी श्री पी के चालियाक हाथ सँ सम्मान देल गेल. एहि कार्यक्रम मे सहभागी लोकनि केँ प्रशस्ति पत्र प्रदान कैल गेल.
एहि कार्यक्रमक मध्य मे मैथिली जिन्दाबाद डॉट कॉम- समाचार पोर्टलक उद्घाटन कैल गेल छल. तहिना मिथिला डायरेक्ट्री २०१५ केर विमोचन मंचासीन अतिथि लोकनि द्वारा कैल गेल छल. संगहि काञ्चीनाथ झा किरणकेँ समर्पित मिथिलाक्षर किरण फोन्ट्स केर विमोचन मैथिली फाउन्डेशनक संस्थापक कौशल कुमारक उपस्थिति मे रमेश रंजन व धीरेन्द्र प्रेमर्षि द्वारा कैल गेल छल.
दिल्ली सँ विशिष्ट अतिथि अमरनाथ झा, संजीव सिन्हा, विमलजी मिश्र, अखिलेश मिश्र, सुनील पवन - कानपुर सँ विशिष्ट अतिथि मिथिलाँचल महासभाक संस्थापक श्री रविनाथ मिश्र, अध्यक्ष अमित झा आ प्रवक्ता अनिल झा, सहरसा सँ शिक्षाविद् अभिमन्यु खाँ, समाजसेवी सुमन समाज, अभियानी अमित आनन्द, कुन्दन मिश्र, दिलीप कुमार चौधरी, आदि,
कार्यक्रमक समीक्षात्मक प्रस्तुति मे प्रमुख अतिथि सियाराम झा सरस तथा रमेश रंजन द्वय कहलनि जे कवि सम्मेलन मे प्रस्तोताक संख्या छाइनकय समावेश कैल जेबाक चाही, आ समस्त नव-पीढीक कवि-स्रष्टा लोकनि हेतु प्रशिक्षण-कार्यक्रमक संचालन सेहो हेबाक चाही. लेकिन उत्साहित युवाक हर डेग केँ हम बुजुर्ग पीढी प्रोत्साहित करैत कमी-कमजोरी केँ दूर करबाक लेल मार्गदर्शक केर भूमिका निर्वाह करी. कार्यक्रम मे नेपाली भाषाक प्राज्ञ दधिराज सुवेदी मैथिली भाषा एकमात्र संयुक्त आधार नेपाल आ भारत बीच रहबाक बात कहलनि. तहिना करुणा झा, स्वागताध्यक्ष अपन छोट स्वागत मन्तव्य मे दहेज मुक्त मिथिला नित्य छोट-छोट डेग उठबैत आबि रहबाक भावना रखैत आगन्तुक अतिथि लोकनिक भव्यापूर्ण स्वागत केलनि. कार्यक्रमक संचालन किसलय कृष्ण ओ कार्यक्रम संयोजक प्रवीण नारायण चौधरी संयुक्त रूपे केलनि. बेसी सँ बेसी वक्ता-कवि आदिक सहभागिता करबितो कतेको नामी-गिरामी आ आवश्यक प्रस्तुति छूटि जेबाक त्रुटि सेहो भेल, जेकरा भविष्य मे क्रमश: सुधारोन्मुख बनेबाक बात आयोजक दहेज मुक्त मिथिलाक समस्त सदस्य स्वीकार केलनि.
- प्रवीण नारायण चौधरी
खुल्ला आमंत्रण मे आयोजित एहि कार्यक्रम मे भारत ओ नेपाल सँ करीब १३० मैथिली कवि तथा ५० केर आसपास अभियानी लोकनिक उपस्थिति छल.
नेपालक काठमांडु, रौतहट, जनकपुर, लहान, राजविराज, विराटनगर आदि सँ अनेको
कवि लोकनिक सहभागिता रहल, तहिना भारतक सहरसा, दरभंगा, मधुबनी, राँची, पुर्णिया, दिल्ली, कानपुर, कोलकाता, अररिया सँ सहभागी भेला.
कार्यक्रमक सीधा प्रसारण लाइव स्ट्रीमिंग द्वारा यूट्युब, स्काइप, जूम तथा मैथिली जिन्दाबाद केर वेब पेज सँ कैल गेल छल. अन्य देश यथा सउदी अरब, कतार आ भारतक विभिन्न भाग सँ स्रष्टा लोकनिक अनलाइन प्रस्तुति सेहो कैल गेल छल. एहि कार्यक्रमक देखबाक ओ सुनबाक आनन्द इन्टरनेट द्वारा प्राप्त केलनि.
ज्ञात हो जे मैथिली भाषा मे स्रष्टा केवल आरक्षित जाति या वर्ग धरि नहि अछि आ अपन मातृभाषा सँ प्रेम हरेक मैथिलीभाषी मे बरोबरि अछि- एहि बात लेल ई समारोह- अन्तर्राष्ट्रीय मैथिली सम्मेलन 'स्वत: प्रमाणम् परत: प्रमाणम्' बनि संसारक समक्ष एकटा अनुपम उदाहरण प्रस्तुत केलक. केकरो मातृभाषा पर कदापि कोनो एक जाति भले ओ कतबो उच्च-बौद्धिक स्तरक कियैक नहि मानल जाय तेकर निजी वा आरक्षित भाषा नहि बनि सकैत अछि ई बात काल्हिक मैथिलीभाषी स्रष्टाक सर्वजातीय महाकुम्भ द्वारा पुन: स्थापित भेल.
प्राज्ञ रमेश रंजन, प्रज्ञा परिषद् सदस्य, नेपाल संगीत तथा नाट्य प्रज्ञा प्रतिष्ठान, काठमांडु तथा सुप्रसिद्ध मैथिली गीतकार सियाराम झा सरस केर संयुक्त प्रमुख आतिथ्य तथा मैथिली सेवा समितिक अध्यक्षा डा. एस. एन. झा केर अध्यक्षता मे संपन्न एहि समारोहक प्रथम सत्र मे 'मैथिलीक वर्तमान अवस्था - राज्यक योगदान आ उपेक्षा' विषय पर केन्द्रित रहल. एहि सत्र मे लगभग ६५ वक्ता द्वारा विचार प्रस्तुति करैत ई स्पष्ट कैल गेल जे राज्य पर निर्भरता मैथिली भाषा लेल खतरनाक सिद्ध होयत, तैँ अखण्ड सनातनी सिद्धान्त अनुसार एहि भाषाकेँ सुरक्षित आ संवर्धित रखबाक लेल 'स्वयंसेवा आ स्वसंरक्षण'क सिद्धान्त मात्र कारगर होयत.
दोसर सत्र मे देश-विदेश सँ पधारल कविक सहभागिता संग मुदा समयक चाप मे कवि-गोष्ठी केर आयोजन कैल गेल छल. एहि सत्रक अध्यक्षता सहरसा सँ आयल मैथिली कवि शिरोमणि अरविन्द मिश्र निरज कएलनि आ हुनकहि सुपुत्री मैथिलीक सुप्रसिद्ध युवा-पीढीक कवियित्री श्वाती साकम्भरीक सुन्दर सनक प्रस्तुतिक संग शुरु भेल छल. सभ कविक सहभागिता करेबाक प्रयास करितो दरभंगा, सहरसा, काठमांडु आ राँचीक वरिष्ठ कवि लोकनिक प्रस्तुति नहि करायल जा सकल. युवा पीढी लेल खास प्राथमिकता देबाक आ सब केँ समेटबाक सिद्धान्त पर आयोजित एहि कार्यक्रम मे बेसी रास सहभागिता युवा-युवती केँ देल गेल.
दरभंगा सँ आयल सुप्रसिद्ध हास्य कवि जय प्रकाश जनक द्वारा करीब ४ महत्त्वपूर्ण प्रस्तुति दैत उपस्थित दर्शक केँ बेर-बेर हँसबाक लेल मजबूर कैल गेल. ताहि समय कार्यक्रमक विशिष्ट अतिथि भारतीय राजदूतावासक विराटनगर कैम्प अफिसकेर प्रमुख श्री पी के चालिया कार्यक्रम मे उपस्थित भऽ चुकल छलाह, ओहो जनकक कविता सुनि भरपुर आनन्द उठौलनि. तहिना बहुभाषिक कवि-गोष्ठी सेहो नाममात्र लेल कैल जा सकल, जाहि मे एक नेपाली भाषाक कविता अनेको सम्मान सँ सम्मानित विभूति श्री सुमन पोखरेल द्वारा आ तहिना उर्दूक मशहूर शायर अलानीन मियाँ बेचैन केर गजल आ शेरो-शायरी उर्दू मे प्रस्तुत कैल गेल छल.
भागलपुर आ पटना विश्वविद्यालयक संग मिथिला विश्वविद्यालय सँ शोधार्थी छात्र लोकनिक नीक उपस्थिति एहि सत्र मे देखल जा सकल. मिथिलाक वर्तमान समाजिक अवस्था आ इतिहासगानक अतिरिक्त क्रान्तिक आवाज सँ भरल रहल ई सत्र आ खास बात यैह जे अधिकतम उपस्थित कवि लोकनि केँ समेटल जा सकल छल.
पुन: तेसर सत्र मे मैथिली गजलक सुन्दर प्रस्तुति संग कार्यक्रमक प्रमुख अतिथि आ प्रसिद्ध गीतकार सियाराम झा सरस द्वारा कैल गेल छल. हिनक अतिरिक्त पवन नारायण, सुनील पवन, दिया चौधरी, प्रीति झा, धीरेन्द्र प्रेमर्षि, सुभाषचन्द्र झा, देवांशी चौधरी, भावना चौधरी, अम्बिका चौधरी तथा प्रवीण नारायण चौधरी द्वारा विभिन्न स्वादक मैथिली गीत प्रस्तुत कैल गेल.
अन्तर्राष्ट्रीय मैथिली कवि सम्मेलन-२०१५ द्वारा घोषित सम्मान पत्र सहरसा मे पत्रकारिता करैत मैथिली भाषा ओ मिथिला संस्कृति प्रति समर्पित योगदान करनिहार कन्हैयाजी, कुमार आशीष आ सुभाषचंद्र झा केँ भारतीय राजदूतावास अधिकारी श्री पी के चालियाक हाथ सँ सम्मान देल गेल. एहि कार्यक्रम मे सहभागी लोकनि केँ प्रशस्ति पत्र प्रदान कैल गेल.
एहि कार्यक्रमक मध्य मे मैथिली जिन्दाबाद डॉट कॉम- समाचार पोर्टलक उद्घाटन कैल गेल छल. तहिना मिथिला डायरेक्ट्री २०१५ केर विमोचन मंचासीन अतिथि लोकनि द्वारा कैल गेल छल. संगहि काञ्चीनाथ झा किरणकेँ समर्पित मिथिलाक्षर किरण फोन्ट्स केर विमोचन मैथिली फाउन्डेशनक संस्थापक कौशल कुमारक उपस्थिति मे रमेश रंजन व धीरेन्द्र प्रेमर्षि द्वारा कैल गेल छल.
दिल्ली सँ विशिष्ट अतिथि अमरनाथ झा, संजीव सिन्हा, विमलजी मिश्र, अखिलेश मिश्र, सुनील पवन - कानपुर सँ विशिष्ट अतिथि मिथिलाँचल महासभाक संस्थापक श्री रविनाथ मिश्र, अध्यक्ष अमित झा आ प्रवक्ता अनिल झा, सहरसा सँ शिक्षाविद् अभिमन्यु खाँ, समाजसेवी सुमन समाज, अभियानी अमित आनन्द, कुन्दन मिश्र, दिलीप कुमार चौधरी, आदि,
कार्यक्रमक समीक्षात्मक प्रस्तुति मे प्रमुख अतिथि सियाराम झा सरस तथा रमेश रंजन द्वय कहलनि जे कवि सम्मेलन मे प्रस्तोताक संख्या छाइनकय समावेश कैल जेबाक चाही, आ समस्त नव-पीढीक कवि-स्रष्टा लोकनि हेतु प्रशिक्षण-कार्यक्रमक संचालन सेहो हेबाक चाही. लेकिन उत्साहित युवाक हर डेग केँ हम बुजुर्ग पीढी प्रोत्साहित करैत कमी-कमजोरी केँ दूर करबाक लेल मार्गदर्शक केर भूमिका निर्वाह करी. कार्यक्रम मे नेपाली भाषाक प्राज्ञ दधिराज सुवेदी मैथिली भाषा एकमात्र संयुक्त आधार नेपाल आ भारत बीच रहबाक बात कहलनि. तहिना करुणा झा, स्वागताध्यक्ष अपन छोट स्वागत मन्तव्य मे दहेज मुक्त मिथिला नित्य छोट-छोट डेग उठबैत आबि रहबाक भावना रखैत आगन्तुक अतिथि लोकनिक भव्यापूर्ण स्वागत केलनि. कार्यक्रमक संचालन किसलय कृष्ण ओ कार्यक्रम संयोजक प्रवीण नारायण चौधरी संयुक्त रूपे केलनि. बेसी सँ बेसी वक्ता-कवि आदिक सहभागिता करबितो कतेको नामी-गिरामी आ आवश्यक प्रस्तुति छूटि जेबाक त्रुटि सेहो भेल, जेकरा भविष्य मे क्रमश: सुधारोन्मुख बनेबाक बात आयोजक दहेज मुक्त मिथिलाक समस्त सदस्य स्वीकार केलनि.
- प्रवीण नारायण चौधरी
Subscribe to: Post Comments (Atom)


text:
ब्रुनेई : नालंदा यूनिवर्सिटी कए फेर स ठार करबा लेल भारत सातटा देश संग आपसी सहमति पत्र (एमओयू) पर हस्ताक्षर केलक। एमओयू ऑस्ट्रेलिया, कंबोडिया, सिंगापुर, ब्रुनेई, न्यू जीलैंड, लाओस आ म्यांमार संग साइन कैल गेल अछि। गौरतलब अछि जे इ देश सब पहिने एहि योजना कए मदद देबा पर सहमति जतेने छल। इ समझौता पूर्वी एशियाई सम्मेलन (ईएएस) मे कैल गेल अछि। प्रधानमंत्री मनमोहन सिंह सम्मेलन कए संबोधित करैत कहला जे इ परियोजना कए अपन समर्थन देनिहार देश क प्रति आभार जतेलथि। ओ कहला जे बतौर इंटरनैशनल इंस्टिट्यूट नालंदा यूनिवर्सिटी क स्थापना क उद्देश्य मे सहयोग लेल हम पूर्वी एशियाई सम्मेलन मे शामिल होईवाला देश क आभार व्यक्त करैत छी। हमरा खुशी अछि जे एहि यूनिवर्सिटी लेल एमओयू पर हस्ताक्षर करबाक प्रक्रिया शुरू भ गेल अछि। यूनिवर्सिटी मे अगिला साल स अकैडमिक सेशन क शुरुआत होएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
दरभंगा । दरभंगा घराना क गौरवशाली इतिहास आ उज्जवल भविष्य दूनू शनिदिन सांझ दरबार हॉल मे एक संग देखबा लेल भेटल। ध्रुपद धाम कार्यक्रम क दोसर दिन दरभंगा घराना क प्रस्तुति स दरबार हॉल भावविभोर भ गेल । पं अभय नारायण मल्लिक, हुनक भाई राम कुमार मल्लिक आ भातीज समित कुमार मल्लिक क एहन प्रस्तुति भेल जे पूरा वातावरण वासंती भ गेल ।
दूरदर्शन पटना क तत्वावधान मे विदुर मल्लिक संगीत अकादमी इलाहाबाद आ कासिदं संस्कृत विवि, दरभंगा क सहयोग स तीन दिनी ध्रुपद धाम कार्यक्रम क दोसर दिन क शुरुआत गया घराना क प्रसिद्ध पखावज वादक प. रविशंकर उपाध्याय क प्रस्तुति स भेल । गया घराना क अदभुत शैली स परिचय करबैत पं उपाध्याय पढंत, पठित आ लयकारी क कईटा प्रयोगात्मक रचना दर्शक क समक्ष प्रस्तुत केलथि । ऋषि उपाध्याय क रूप मे एहि ठाम गया घराना सुरक्षित भविष्य सेहो देखबा लेल भेटल । ओ अपन पिता संग झाला आ धुमकिट क प्रस्तुति स मन मोहि लेलथि ।
दोसर दिन क दोसर प्रस्तुति दरभंगा लेल खास रहल । मुंबई स आयल लखनऊ निवासी दरभंगा घराना क पं सुखदेव चतुर्वेदी पहिल बेर अपन गुरु पं विदुर मल्लिक क जन्मभूमि पर अपन प्रस्तुति द रहल छलाह । दरभंगा घराना मे मल्लिक, तिवारी, पाठक क बाद चतुर्वेदी चारिम उपनाम जुडला स घराना क विस्तार देखबा लेल भेटल । चतुर्वेदी पहिने राग कल्याण आ फेर राग वसंत स ध्रुपद क राजधानी कए मता देलथि । तानसेन क वंदिश जयमान रानी….जखन ओ शुरु केलथि त दरबार हॉल मे लागल प्रतिमा जेना झंकृत भ गेल । नवल वसंत नवल वृंदावन… गबैत काल प. विदुर मल्लिक कए हुनका पर आशिर्वाद साफ देखा रहल छल । प्रस्तुतिक उपरांत प. चतुर्वेदी भावविभोर भ कहला जे दरबार हॉल मे प्रस्तुति द हुनक जीवन धन्य भ गेल ।
दोसर दिनक तेसर प्रस्तुति दरभंगा स ध्रुपद क पलायन क भ्रम दूर केलक । प. रामकुमार मल्लिक अपन पुत्र समित मल्लिक संग मंचासीन भेला त पूरा दरबार हॉल थोपरी बजा अपन खुशी क प्रदर्शन केलक । दरभंगा मे शास्त्रीय संगीत क सूखैत रसधार कए बचेनिहार रामकुमार मल्लिक राग कलावती स दर्शक कए मंत्रमुग्ध क देलथि । बाहर झमाझम भ रहल वर्षा क बीच जखन पिता-पुत्र क युगल प्रस्तुति राग वसंत मे एहो खेलत होली…शुरू भेल त दरबार हॉल मे स्वर आ ताल क उडैत गुलाल मे सब नहा गेलाह ।
दोसर दिनक तेसर प्रस्तुति सेहो खास रहल । दरभंगा धराना मे सबस पैघ, मिथिला रत्न पं अभय नारायण मल्लिक (1938) अपन पुत्र संजय मल्लिक क संग मंचासीन छलाह । दरबार हॉल मे महाराज कामेश्वर सिंह क समझ राग दरबारी गाबि चुकल पं. रामचतुर मल्लिक क सबस प्रिय शिष्य प. अभय नारायण मल्लिक आइ सेहो पहिने राग दरबारी सुनेलथि । हुनक प्रस्तुति स लागल जेना समय पाछु लौट गेल। राग वसंत मे हुनक दोसर प्रस्तुति बाहर भ रहल वर्षा कए आओर तेज क देलक । दरभंगा घराना क खास काली स्तुति सुनाओ ओ दोसर दिनक कार्यक्रम कए समापन केलथि ।
शब्द, स्वर आ ताल क गवाह बनबा लेल दरबार हॉल मे दोसर दिन कोनो राजा उपस्थित नहि छल, राजा क कोनो वंशज सेहो नहि देखेलाह, पहिल दिन जेना जनप्रतिनिधि सेहो नहि छलाह, मुदा मौसम खराब रहलाक बावजूद आम लोक क उपस्थिति स बुझा रहल छल जे ध्रुपद क प्रेम दरभंगा क रग-रग मे बसल अछि । एहि कार्यक्रम क जीवंत प्रसारण डीडी भारती क माध्यम स पूरा विश्व मे कैल गेल. इ आयोजन 17 फरवरी कए संपन्न होएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
दरभंगा घराना क प्रस्तुति स भावविभोर भेल दरबार हॉल
दरभंगा । दरभंगा घराना क गौरवशाली इतिहास आ उज्जवल भविष्य दूनू शनिदिन सांझ दरबार हॉल मे एक संग देखबा लेल भेटल। ध्रुपद धाम कार्यक्रम क दोसर दिन दरभंगा घराना क प्रस्तुति स दरबार हॉल भावविभोर भ गेल । पं अभय नारायण मल्लिक, हुनक भाई राम कुमार मल्लिक आ भातीज समित कुमार मल्लिक क एहन प्रस्तुति भेल जे पूरा वातावरण वासंती भ गेल ।


text:
हर बरख सोनपुर मेला म' लागै बला पक्षी बाजार म' लाखों केर संख्या म' लोग आबैत छल। एता देसी आओर विदेशी पक्षी सभ लोग सभके अपना दिस आकर्षित करैत छल। न्यायालय के आदेश के बाद प्रशासन द्वारा 2 नवंबर सँ शुरू होमै बला पशु मेला म' पक्षी सभक खरीद फरोख्त पर रोक लगा लगा देल गेल अछि। अपने क' बता दी कि ई मेला हर बरख नवंबर म' लागैत अछि जे एक मास धरी चलैत अछि।
अपने क' बता दी एहि मेला म' गाय, महिष, घोड़ा समेत अनेको पशु क' बेचबाक लेल आनल जायत अछि। सोनपुर मेला म' पक्षी सभक बिक्री पर पटना उच्च न्यायालय द्वारा रोक लगाओल गेल अछि। ऐहिके रोकबाक लेल अदालत म' एक याचिका दायर कायल गेल छल। एहि पर सुनवाई करैत अदालत द्वारा वन्यजीव संरक्षण अधिनियम केर तहत पक्षी सभक खरीद बिक्री पर रोक लगाओल गेल अछि।
कार्तिक पूर्णिमा सँ शुरू होमै बला एहि मेला म' दुनियां भरिक लोग आबैत छथि। एहि मेला म' एक सँ बाढ़िकेँ एक पशु-पक्षी सभक खरीद-बिक्री होयत अछि। एहि बेरक सोनपुर मेला म' पक्षी सभक बिक्री नहि होयत। एहिठामक पक्षी बजार म' तोता, मोर, गौरेया, साइबेरियन पक्षी, पहाड़ी मैना, कोयल समेत कैको तरहक पक्षी बिक्री लेल आनल जायत अछि।


text:
यूनिवसिर्टी आॅफ एनिमल रिसोर्सेज लेल पटना मे ताकल जा रहल अछि जमीन
मछली पालन लेल विकसित होएत 25 लाख हेक्टेयर चौर
पशु चिकित्सक क पद पर नियमित नियुक्ति शीघ्र
पटना : मुख्यमंत्री नीतीश कुमार कहला अछि जे उत्तर बिहार मे मत्स्य महाविद्यालय क स्थापना कैल जाएत, जेकरा लेल शहर आ स्थानक चयन कैल जाए। मुख्यमंत्री कहा जे इ महाविद्यालय यूनिवसिर्टी आॅफ एनिमल रिसोर्सेज स संबद्ध होएत। एकर संगहि ओ पटना मे प्रस्तावित यूनिवर्सिटी आॅफ एनिमल रिसोर्सेज क गठन संबंधी विधेयक शीघ्र तैयार कैल जाए आ एकरा लेल स्थल क निर्धारण जल्द स जल्द कैल जाए। मुख्यमंत्री नीतीश कुमार 1, अणे मार्ग मे पशु आ मत्स्य संसाधन विभाग क उच्चस्तरीय समीक्षा बैसार क दौरान इ गप कहलाह। बैसार क बाद सचिव पशु आ मत्स्य संसाधन संतोष कुमार मल्ल कहला जे मुख्यमंत्री इ सेहो निर्देश देलथि अछि जे मत्स्य उत्पादन क संभावना वाला क्षेत्र लेल योजना कए पुनर्गठित कैल जाये आ प्रखण्ड स्तरीय मत्स्य पदाधिकारी क पद क सृजन कैल जाये। 25 लाख हेक्टेयर चौर क्षेत्र जे जलप्लावित रहैत अछि, कए सेहो मत्स्य पालन लेल विकसित कैल जाए। एहन क्षेत्र कए एना विकसित करबाक योजना बनाउल जाए जे मत्स्य पालन क संग-संग मुर्गीपालन, पौधारोपण आ बागवानी एक संग भ सकए। ज्ञात हुए जे इसमाद अपन रिपोर्ट मे इ कहि चुकल अछि जे माछ उत्पादन पर सरकारक नीति मे कईटा गलती अछि जाहि स दरभंगा प्रक्षेत्र मे 3 हजार स बेसी पोखरि मे माछ नहि पोसल जा रहल अछि। एकरा इसमाद क खबरि क असर त नहि कहल जा सकैत अछि, मुदा इ जरूर जे सरकार अपन नीति मे बदलाव करबाक फैसला लेलक अछि जाहि स मिथिला कए लाभ भेटत।
बैसार मे मुख्यमंत्री निर्देश देलथि जे पशुपालन विभाग मे रिक्त पशु चिकित्सक क पद पर नियमित नियुक्ति शीघ्र कराउल जाए। ओ कहला जे नियुक्ति मे संविदा पर काज क रहल लोक कए प्राथमिकता देल जाए। बैसार मे मुख्यमंत्री निर्देश देलथि जे मुंगेर मे डेयरी क संभावना कए तकबा लेल डेयरी प्रोजेक्ट कए सृजित करबा लेल पहल कैल जाए। मुख्यमंत्री निर्देश देलथि जे गौशाला विकास लेल गौशालावार विस्तृत परियोजना तैयार कैल जाए ताकि गौशाला क विकास भ सकए।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
उपरोक्त चारो गोटा "दहेज मुक्त भारत (DMB)" के संस्थापक सदस्य छथि। ई चारो गोटा एहि अभियान क' आगू बढ़बैत लाखो मैथिल क' एहि अभियान संग जोड़लथि। ई सभ गोटा सदिखन समाज क' जागरूक करबाक प्रयास केलथि आओर एखनहुँ क' रहल छथि।
अपने क' बता दी कि एहि अभियानक विस्तार लेल अभिनन्दन मिश्र मनिष चौधरी क' एहि अभियान सँ जोड़लथि, मनिष चौधरी एक वकील छथि एहि उद्देश्य सँ हिनका जोड़ल गेल की ओ एहि अभियान क' नीक दिशा निर्देश देथिन। ऐहिक संगे अभियानक विस्तार लेल आनन्द झा समाजसेवी अनिल मिश्र क' एहि अभियान सँ जोड़लथि। अभिनन्दन मिश्र आओर आनंद झा केर मानब छलैन्ह जे हिनका दुनू गोटाक दिशा निर्देश म' अभियानक राष्ट्रीय स्तर पर विस्तार होयत।
प्राप्त खबैर केर मुताविक किछु मासक बाद अनिल मिश्र आओर मनिष चौधरी केर मोन म' लालच समा गेलनि आओर ई दुनू गोटा "दहेज मुक्त भारत (DMB)" क' कमाई केर नजरि सँ देखा लागलथि। एहिठाम स' एक नवा अध्याय केर शुरुआत भेल। अनिल मिश्र नगरपालिका सँ दलाल केर माध्यम सँ गुमास्ता (एक तरहक सार्टिफिकेट जे ऐहिक अधिकार दैत अछि कि अहाँ अप्पन एरिया म' सामाजिक काज क' सकैत छी) बनेलथि। ऐता हम कहे चाहब कि दलाल केर माध्यम सँ ओ गुमास्ता एहिलेल बनेलथि किएक जे सीधा नगरपालिका सँ बनेबाक लेल बहुत रास डॉक्यूमेंट केर जरुरत पड़ैत अछि।
गुमास्ता बनबेलाक बाद ई सभ डी.एम.बी - वैदेही नामक बैंक खाता खोलेलनि। खाता खुजलाक बाद ई सभ कन्या आओर वरक पिता सँ 500 - 500 टाकाक वसूली करब शुरू केलनि। 500 - 500 टाकाक वसूली ई कहिके कायल गेल कि 500 टाका देब त' वर - कन्याक पसिन के बायोडाटा हमसभ देब।
एहि वसूली पर जखन समाज अनिल मिश्र क' थू थू केलनि तहन ओ दोसर चाल चललैथ। अनिल मिश्र सभसँ पहिने एहि अभियान केर जन्मदाता आनन्द झा पर फुइस फटक आरोप लगा कहलनि कि किछु दिनक लेल अहाँ अध्यक्ष पद छोइर दिआ, 6 मासक बाद फेर सँ अप्पन पद ग्रहण क' लेब। ऐहिक बाद ओ अभिनन्दन मिश्र क' दपोर शंख कहि हुनको कात क' देलनि, एतबो स' जखन हुनक मोन नहि भरल तेँ ओ अगिला चाल चलैत श्रवण झा आओर सुनील झा मैथिल क' बदनाम करि दुनू क' कात क' देलनि। एहिठाम सभकियो कने ध्यान दी, "दहेज मुक्त भारत (DMB)" केर चारो संस्थापक सदस्य क' ई सभ एक साजिश केर तहत कात क' देलनि।
अपने क' बता दी एहिठाम सँ नवा अध्याय केर शुरुआत भेल। जाहि व्हाट्सअप ग्रुप स' एहि अभियानक शुरुआत भेल छल, आनन्द झा द्वारा बनाओल गेल ओ 150 व्हाट्सअप ग्रुप क' ई सभ बंद करा देलनि सेहो आनन्द झा केर हाथे। ग्रुप बंद होमै स' पहिने ई सभ 150सो ग्रुपक सभ सदस्य के मोबाइल नंबर लिख राखी लेना छथि। आनन्द झा जहिना पुरनका सभ ग्रुप बंद केलनि ई सभ पुनः नवा ग्रुप बना सभके फेर सँ जोइर देलनि, जाहि स' चारो संस्थापक सदस्य क' दूर राखल गेल।
ऐता स' हिनका सभक कमेबाक जरिया शुरू भ' गेल। ई सभ "दहेज मुक्त भारत (DMB)" केर सदस्यता अभियान शुरू केलनि आओर समाज क' बेवकूफ बना सदस्यता शुल्क केर नाम पर 100 - 100 टाकाक वसूली शुरू केलनि। प्राप्त खबैर केर मुताविक 10 हजार रशीद मुम्बई सँ बाहर के टीम क' पहुंचाओल गेल अछि आ हर नवा सदस्य केर ऊपर ई नियम लगाओल गेल अछि कि ओ 10 सदस्य क' संगठनक सदस्यता दियेता। अपने क' बता दी कि सदस्यता शुल्क केर नाम पर जमा होमै बला सभ पाई अनिल मिश्र केर खाता म' जमा भ' रहल अछि।
एहिठाम हम समस्त मैथिल समाज क' कहे चाहब कि "दहेज मुक्त भारत (DMB)" एखन धरी पंजीकृत संगठन नहि अछि, नहिये संगठन के कोनो लीगल सेल वा कोर कमिटी अछि। तखन एहि तरहक वसूली कुन आधार पर ई सभ क' रहल छथि ? संगठन केर पंजीकरण आओर एहि तरहक वसूली पर कैको बेर कैको गोटा सवाल उठौलनि, जाहिके इस सभ नजरअंदाज केलनि। अपने सभके एक सुझाव देबा चाहब कि जाधरि संगठन केर पंजीकरण नहि होयत अछि फर्जी सदस्यता लेबै सँ बची।
"दहेज मुक्त भारत (DMB)" अभियान निश्चित रूप सँ एक निक अभियान छल आओर एहि अभियान क' आगू बढ़ेबाक जरुरत छल, मुदा किछु गोटा ऐहिके कमेबाक जरिया बना लेना छथि जे बहुत दुखद अछि। किछु मास पहिने "दहेज मुक्त भारत (DMB)" द्वारा दरभंगा म' रथ यात्रा निकालल गेल छल, ओहियो म' संगठन के ऊपर धांधली केर आरोप लगाओल गेल छल। ओनहियो मैथिल - मिथिला सँ सम्बंधित जतेक संगठन अछि सभ संगठन मैथिल समाज क' उल्लू बनेबा म' लागल अछि, चाहे जाहि विधि हुवे कमाई होबाक चाही। हमरा सभके एहि तरहक संगठन सँ सचेत रहबाक जरुरत अछि।
एहि बाबत हम "दहेज मुक्त भारत (DMB)" केर संस्थापक आनन्द झा आओर श्रवण झा सँ एहि मुद्दा पर गप केलहुँ। हुनका सभसँ पता चहल कि ओ सभ लीगल सेल बना संगठन केर पंजीकरण प्रक्रिया म' लागल छथि। आनन्द झा कहलनि कि ई अभियान निःस्वार्थ भाव सँ शुरू कायल गेल छल आओर आगूओ चलाओल जायत।
नोट : मिथिला दैनिक टीम दोसर पक्ष सँ संपर्क करबाक प्रयास केलक मुदा एखन धरि दोसर पक्ष सँ संपर्क नहि भ' सकल अछि, ताहिक लेल मिथिला दैनिक एहि खबैर क' पूर्ण रुपे सत्यापित नहि करैत अछि।


text:
‘श्रीजगदीशवेदोद्यानसौरभम्’ ग्रन्थ लगमा ब्रह्मचर्य आश्रमक ब्रह्मचारीजी पर रचित-लोकार्पित
लगमा, दरभंगा। दिसम्बर ११, २०१७. मैथिली जिन्दाबाद!!
*संस्कृत विद्यापीठ, दिल्लीक सभागार मे कुलपति द्वारा समारोहपूर्वक कयल गेल लोकार्पण
*ग्रन्थ केर सम्पादन डॉ. सुन्दर नारायण झा कयने छथि
*ग्रन्थ मे लगमा ब्रह्मचर्य आश्रम, दरभंगा केर सम्पूर्ण दिनचर्याक उल्लेख भेटैछ
दरभंगा जिलाक लगमा ग्राम स्थित जगदीश नारायण ब्रह्मचर्य आश्रम केर संस्थापक ब्रह्मचारी जी महाराज केर ७वाँ पुण्यतिथिक अवसर पर हुनकहि स्मृति मे “श्रीजगदीशवेदोद्यानसौरभम्” नामक ग्रन्थ केर लोकार्पण श्री लाल बहादुर शास्त्री राष्ट्रीय संस्कृत विद्यापीठ, नया दिल्लीक सभागार मे कुलपति प्रो. रमेश कुमार पाण्डेय केर कर कमल सँ लोकार्पित भेल।
लोकार्पण समारोह मे अपने अध्यक्षीय संबोधन मे कुलपति प्रो. रमेश कुमार पाण्डेय कहलनि जे आदिकाल सँ वेद केर रक्षा महर्षि लोकनि कयलनि अछि। एहि कलिकाल मे पूज्यचरण ब्रह्मचारीजी प्राचीन वैदिक महर्षि जेकाँ अपन दिनचर्याक पालन करैत वेदरक्षार्थ ब्रह्मचर्याश्रम केर स्थापना कय मिथिलाक गौरव बढ़ौलनि अछि। हम सब हुनक ऋणी छी। आइ एहि आश्रम से पढ़ि-लिखि कय देशक विभिन्न कोण मे हजारों छात्र अपन प्रतिभाक परचम लहरा रहल अछि।
कार्यक्रम केँ सम्बोधित करैत रा. सं. संस्थान केर पूर्व निदेशक डॉ. कमलाकान्त मिश्र कहला जे एहि तरहक कार्य-संकलन केँ ब्रह्मचारीजी प्रति उचित आ अनुकूल श्रद्धांजलि देल गेल अछि। का. सिं. दरभंगा संस्कृत विश्वविद्यालयक व्याकरण विभागाध्यक्ष प्रो. शशिनाथ झा मिथिला मे संस्कृत भाषा केँ पुन: स्थापित करब आ गुरूकुल व्यवस्था केँ कायम रखबाक लेल ब्रह्मचारीजीक भूमिका बहुत महत्वपूर्ण रहबाक बात कहलनि। वर्तमान ग्रन्थ समाज लेल अत्यन्त लाभकारी सिद्ध होयत ओ कहलनि।
ज. ना. ब्र. आदर्श संस्कृत महाविद्यालयक प्राचार्य डॉ. फूलकान्त मिश्र, श्रीरामसुन्दर संस्कृत विश्व विद्या प्रतिष्ठान रमौली केर प्राचार्य डॉ. कामेश्वर चौधरी ग्रन्थ लेखन लेल डॉ. सुन्दर नारायण झा केर भूरिश: प्रशंसा कयलनि। समारोह में ग्रन्थक महत्ता बतबैत श्रीलाल बहादुर शास्त्री राष्ट्रीय संस्कृत विद्यापीठ केर वेद विभागक प्राध्यापक सह ग्रन्थ सम्पादक डॉ. सुन्दर नारायण झा केर उक्त ग्रन्थ मे भारतक श्रेष्ठ मनीषि, शंकराचार्य, मंत्री एवं ब्रह्मचारीजीक शिष्यजन आदि द्वारा प्रदत्त संस्मरण एवं संदेश संलग्न कयल गेल अछि। ग्रन्थ मे कुल ५१८ पृष्ठ अछि, लगमा ब्रह्मचर्य आश्रम केर सम्पूर्ण दिनचर्या केँ सेहो सुव्यवस्थित ढंग सँ दरसाओल गेल अछि।
शिक्षाविद् डॉ. रामसेवक झा लगमा आश्रम प्रति आस्था प्रकट करैत कहला जे एहि तरहक ग्रन्थ सँ नहि केवल छात्र सबकेँ बल्कि प्राध्यापक लोकनि केँ सेहो महत्वपूर्ण जानकारी सब भेटत, अपितु सम्पूर्ण मिथिलावासी केँ एहि ग्रन्थ सँ आश्रम केर प्रति सही जानकारी सेहो भेटत।
कार्यक्रम केर शुरूआत पं. ब्रजेश कुमार झा एवं अभिषेक चन्द्र झा केर संयुक्त वैदिक मंगलाचरण सँ भेल। समारोह मे विद्यापीठ केर सब विभागक प्राध्यापक, छात्र-छात्रा सहित कतेको गणमान्य लोक सब उपस्थित छलाह।


text:
शुक्रवार, 7 दिसंबर 2012
Home गीत जगदानन्द झा 'मनु' गीत
गीत
सुनू-सुनू गमकए )2 आइ पूरी पकनमा
बड़ अजगुत भेल ) 2 गौरा तोर अँगनमा
सुनू-सुनू गमकए ) 2 आइ पूरी पकनमा
गौरा के एलह आइ तोर अँगनमा ) 2
देखू-देखू गमकए आइ पूरी पकनमा ) 2
कोन दिस गौरा आइ ) 2 उगलाह सूरज
कि बिसरल हम तोर अँगनमा
बड़ अजगुत भेल ) 2 गौरा तोर अँगनमा
सुनू-सुनू गमकए ) 2 आइ पूरी पकनमा
सुनू सखी सुनू-सुनू )2
नहि अहाँ बिसरल, आइ हमर अँगनमा
ओ नहि गमकए ) 2 आइ पूरी पकनमा
लएलाह भोला आइ)2 भाँगक पुआ
देलकन्हि हुनकर मनु भक्त दूलरुआ
ओकरे जे रखिते ) 2 एलहुँ हे अहाँ
आकरे ई गमक छी हे सखी सुनूने
बड़ अजगुत भेल ) 2 गौरा तोर अँगनमा
सुनू-सुनू गमकए ) 2 आइ पूरी पकनमा
Labels: गीत, जगदानन्द झा 'मनु'


text:
पुस्तक जे पढल
पण्डित गणनाथ झा रचनावली
पुस्तकक नाम- पण्डित गणनाथ झा रचनावली । सम्पादक- प्रो. यशोदानाथ झा । प्रकाशक- श्री यशोदानाथ झा, आनन्द कुटीर, पाहीटोल, पो. सरिसब-पाही, मधुबनी-847424 (बिहार)। प्रकाशन वर्ष- 2017 ई., प्राप्तिस्थान- उपरिवत्। मूल्य– 200.00. मुद्रक- एकेडमी प्रेस, 602, दारागंज, इलाहाबाद। पृष्ठ संख्या– 278।. सजिल्द।
कवि परिचय- मिथिलाक वर्तमान मधुबनी जिलाक अन्तर्गत सरिसब-पाही गाममे पलिवार महिसी मूलक श्रोत्रियवंशक पं. धरानाथझा कें पाँच गोट पुत्ररत्न भलथिन्ह (1) विन्ध्यनाथ झा (2) गणनाथ झा (3) डा. सर गंगानाथ झा (4) विजयनाथ झा (5) वैद्यनाथ झा। एहिमे गणनाथ झाक जन्म 1870 ई.मे भेल रहय। विस्तृत परिचय एहि ग्रन्थमे देल गेल अछि।
- विवेच्य ग्रन्थमे म.म. डा. सर गंगानाथ झा द्वारा संकलित आ प्रकाशित गणनाथ-पदावली तथा विन्ध्यनाथ पदावली कें हुनक भूमिकाक संग अविकल रूपसँ संकलित कएल गेल अछि। एक पहिल प्रकाशन 1345 साल अर्थात् 1937 ई.मे भेल छल।
- एकर अतिरिक्त गंगानाथ झा केन्द्रीय विद्यापीठ, इलाहाबाद मे पं. गणनाथ झाक किछु रचनाक मिथिलाक्षरमे हुनकहि हाथक लिखल पाण्डुलिपि सुरक्षित अछि। वर्तमान प्रकाशक डा. यशोदानाथ झा द्वारा संपादित ओहो रचना एतए संकलित कएल गेल अछि। संगहि वर्तमान प्रकाशक कें पं. गणनाथ झाक रचनाक खर्रा लेख अर्थात् रफ कापी प्रो. (डा.) विद्यानाथ मिश्रक सौजन्यसँ प्राप्त भेलनि, जे अत्यन्त जीर्ण भए गेल छल। ओहिमेसँ किछुए कविता उतारल जा सकल। ओकरो संपादित रूप एतए संकलित अछि।
- संगहिं पं. गणनाथ झा द्वारा 1912 ई. मे मैथिली भाषामे अनूदित ऋग्वेद-संहिताक आरम्भिक भाग डा. यशादानाथ झाक संपादन मे जिज्ञासा पत्रिका, तन्त्रवती गीता भन, मैथिली शोध एकांश, राँटी, मधुबनी, अंक 1, जनवरी-जून-1995 .मे प्रकाशित भेल छल ओकरो संकलन एतए कएल गेल अछि।
- एहिना पं. गणनाथ झाक श्यामा-रूपक एवं महाभारतक आदिपर्वक अनुवाद प्रथम बेर एतए संपादित आ प्रकाशित कएल गेल अछि। एकर अतिरिक्त किछु संबद्ध पत्र आ आलेख सेहो एतए संकलित अछि जे मिथिलाक तन्त्रसाधनाक वास्तविक स्वरूप पर प्रकाश दैत अछि।
ई पुस्तक पं. गणनाथ झा तथा पं. विन्ध्यनाथ झाक प्रकाशित आ अप्रकाशित रचनासभक पूर्ण आ प्रामाणिक संस्करण थीक जकर श्रेय डा. यशोदानाथ झाकें छनि। आदिमे “स्थितधी गणनाथ” शीर्षकसँ एक डा. यशोदानाथ झाक विस्तृत आलेख अछि जाहिमे दूनू लेखकक व्यक्तित्व आ कृतित्व पर गम्भीर व्याख्यान अछि। एकर भाषाक लालित्य आ गाम्भीर्य आकर्षक अछि। हिन्दी मे हजारीप्रसाद द्विवेदीक शैली एतए मैथिलीमे हमरालोकनिकें भेटैत अछि।
एहिमे संकलित रचना सभक सूची एना अछि-
पण्डित गणनाथ झा
- पदावली भाग
- मैथिली पद- कुल 32 गीत जाहिमे देवीपद, समदाउनि, चैत, समदाउनि विजयदशमीक, भगवतीक, काशीमे श्रीताराक धातुविग्रह प्रतिमा अयलापर, श्रीक शयनक, वेरू पहर उठएबाक, सोहर, देशी, कलशस्थापन दिनुक, समदाउनि, लगनी, आसावरी सिन्दूरा गीतक संकलन अछि।
- मैथिली तथा हिन्दी- एहि अंशमे देव देवी पद, होरी, रसिया, पहाडी आदि रागक गीत संकलित अछि, जाहिमे श्रीराम, शिव, देवी आदिक विनती संकलित अछि।
- मैथिली शृंगार गीत- एहिमे लगनी एवं तिरहुत रागमे 13 गोट गीत अछि।
- हिन्दी- एहिमे भगवती एवं श्रीकृष्णक कुल 40 गीतक संकलन अछि जकर अंतिम गीतमे कवि अपन माता-पिताक नामोल्लेख करैत छथि।
- गणनाथ झाक खर्रा कापीसँ उतार गेल 3 पद, जाहिमे तेसर खण्डित अछि।
- महाभारत आदिपर्वक मैथिली गद्यानुवाद- 1907 ई. मे कएल गेल छल। एहिमे 20म शतीक आदिमे मैथिलीगद्यक स्वरूप स्पष्ट होइत अछि।
- ऋग्वेद-संहिताक मिथिलाभाषामध्य अनुवाद- 1912 ई.सँ आरम्भ भएल छल। एहिमे प्रथम मण्डलक 22 सूक्त धरि गद्यानुवाद अछि। एहिमे 20म शतीक आदिमे मैथिलीगद्यक स्वरूप स्पष्ट होइत अछि।
- श्यामारूपक (ईहामृग)
- शिवपार्वती नाटिका- एकर प्रथम प्रकाशन श्रीमती आद्याझाक संपादनमे हिन्दी प्रचार पुस्तकालय वाराणसीसँ 1959 ई.मे भेल छल।
- डा. सर गंगानाथ झा प्रसन्नराघव नाटकक भावबोधिनी व्याख्या लिखने छथि, जाहिमे वैयाकरणप्रवर श्रीयदुनन्दन शर्मा टीकाकारक वंश परिचय संस्कृत 36 टा श्लोकमे लिखने छथि। ई अश मूल रूपमे एतए संकलित कएल गेल अछि।
विन्ध्यनाथ झा
- हिनक कुल 17 पद संकलित अछि।
ई सन्दर्भ-पुस्तक थीक, जे संकलनीय आ पठनीय अछि।
पुस्तक-प्राप्तिक लेल प्रो.. यशोदानाथ झासँ सम्पर्क कए जा सकैत अछि।


text:
सिनेमा समीक्षा – मौसम
काल्हि रवि दिन छलैक आ कनियाँ के बहुत दिन सं इच्छा छलन्हि जे सिनेमा हौल में जा का कोनो सिनेमा देखी.
मौसम (शाहिद कपूर आ सोनम कपूर अभिनीत) टटका – टटका लागल छलैक. टीवी आ एकबार में बड्ड चर्चा सेहो छलैक.
सिनेमा देखला उप्ररांत हमर अनुभव ई जे जौं ककरो जिनगी में तीन घंटा बीतेनाई पहाड़ होइक, कोनो आर माध्यम नहीं भेटैक समय के उपयोग करबाक त ई सिनेमा जरूर देखी.
शुरू में थोड़ेक सरल हास्य छैक. तकरा बाद सिनेमा में १९९२ के बाबरी मस्जिद ध्वंस सं शुरू होइत १९९३ के मुंबई बम धमाका सं गुजरैत कारगिल युद्ध के यात्रा करैत अमेरिका के विश्व व्यापार केंद्र पर हमला करैत गुजरातक गोधरा काण्ड तकि के यात्रा करैत छैक. बिना कोनो दिशा के, बिना कोनो सन्देश देने.
विशेष फेर कखनो.


text:
मिथिला राजनैतिक सशक्तिकरण अभियानक तहति बंगालक मैथिल जन समुदायक स्वर कें मजगूत करबा लेल अखिल भारतीय मिथिला पार्टीक राज्य इकाई केर आइ गठन भेल. मध्य कोलकाताक 'भारत सभा' केर सभाकक्ष मे आमसभा मे महानगर ओ उपनगरीय क्षेत्रक सैकड़ो मैथिल उपस्थित छलाह.
राज्य आन्दोलन कें प्रवासी लोकनिक सहयोगक अपेक्षा पर बल देइत राज्य प्रभारी उमाकान्त झा बक्शी कहलनि जे संस्थागत वैमनस्यता कें त्यागि मैथिलजन एहि राजनैतिक अभियान कें एकजुटता सं मजगूत करथि. ई आजुक समयक एकमात्र विकल्प जकां अछि, जे जा मैथिल एकजुट भ' राजनैतिक दृष्टि सं प्रभावशाली नै होएत ता हमर सबहक आवाज दबाओल जाइत रहत.
एहि अवसर पर राष्ट्रीय महासचिव मैथिल संजय मिश्र सहित मैथिल आंदोलनी कमलेश झा, साहित्यिक-पत्रकार तारा कांत झा, रामलोचन ठाकुर, राजनन्दन लाल दास, लक्ष्मण झा सागर आदि लोकनि अपन वक्तव्य रखलनि. आमसभा में कोलकाता ओ उपनगरक मैथिल संस्था सबहक प्रतिनिधि लोकनि सेहो उपस्थित भ' अभियान कें समर्थन केलनि.
बता दी जे प्रेम नारायण झा कें बंगाल राज्य इकाई केर अध्यक्ष बनाओल गेल अछि त' कुल 21 गोटेक कार्यकारिणी गठित भेल अछि, जे राज्य मे पार्टीक अभियान कें नेतृत्व प्रदान करत.
कार्यक्रमक सञ्चालन भवनाथ झा केलनि त' सभ अतिथि, कार्यकर्ता आ सदस्य लोकनि कें रंजीत कुमार झा 'पप्पू' धन्यवाद ज्ञापन केलनि.
आब देखबाक ई अछि जे पार्टीक बंगाल इकाई कोना की कार्यक्रम-अभियान ल' क' आगू अबैत अछि. ओना इकाई गठन सं मिथिला राज्य आधारित क्रियाकलाप बढबाक अनुमान अछि.


text:
कवि- श्री हरिश्चन्द्र झा
-
श्री हरिश्चन्द्र झा ’हरि’. दरभँगा जिला’क रहनिहार शिक्षक, सन १९९४ सँ सेवानिवृत भऽ गामे मे रहि रहल छथि. प्राचीन समय मे मिथिला मिहिर’क नियमित लेखक छलथिन्ह.
कतेक रास बात परिवार दिस सँ हिनकर स्वागत छन्हि.
--आदि यायावर
दुनीति केरि पथ मे अछि भाग्य केर गाड़ी,
पारे कोना उतरतै चिन्तें शरीर कारी ।
धारा विलोकि विह्वल सुत वृन्द मातृ नोरक
वलिदान केरि वेदी, चढ़िगेल पुत्र कोरक।
प्रलयोक ज्वाल सहि कए दए गेल रत्न भारी,
दुनीति केरि पथ मे अछि भाग्य केर गाड़ी ।
परतरि सभ कहईए हमही विशिष्ट चालक,
रासे धरैत दीरी कि ओ बनैछ घातक।
दिगभ्रान्ति जाल डारए रिपु चालि रुप धारी,
दुनीति केर पथ मे अछि भाग्य केर गाड़ी ।
गीता उठाय बाजए निर्माण नव करब हम,
पथ छोड़ि भऽ कए विचरल करइअए हरदम
रक्षक कहाय भक्षक बनबैत अए बिखारी
दुनीति केरि पथ मे अछि भाग्य केर गाड़ी ।
तन केर चर्म-मान्सो सब खा गेल अछि विदेशी,
बचि गेल अस्थिपँजर चुड़ैत अए स्वदेशी ।
नहि जानि की करत गति स्वार्थ'क बनल पुजारी,
दुर्नीति केरि पथ मे अछि भाग्य केर गाड़ी ।
नायक बनल कहइए बढ़ि केँ सजाऊ उपवन,
विष वृक्ष केँ उखारु रोपु अशोक चन्दन।
विरर्रो उठा अशान्तिक शान्तिक'क कटैछ झाड़ी,
दुनीति केर पथ मे अछि भाग्य केर गाड़ी ।
दए क्रान्ति केर शिक्षा पथ मे रखइ अए,
सुख शान्ति ज्ञानहुक गृह धू-धू शतत जरै अए।
जनु दूत भऽ विदेशी'क बनबए भविष्य कारी,
दुनीति केरि पथ मे अछि भाग्य केर गाड़ी ॥
हे माएक सपुते पुनि दान मा मँगै छथि,
दसकँध आओर कँसक बलिदान मा मँगे छथि ।
बनु चन्डिका बहिन सब घरि बन्धु मुन्ड्धारी,
दुनीति केर पक्ष मे अछि भाग्य केर गाड़ी ॥


text:
देवोत्थान एकादशी
This page is in Maithili language
कार्तिक शुक्ल एकादशी कें देव उठान, हरिबोधिनी, देवोत्थान, प्रबोधिनी एकादशी सेहो कहल जाइत अछि। मिथिलामे एकर बड महत्त्व अछि। भारतवर्षमे ई एकटा प्रसिद्ध दिन रहल अछि। कालिदास सेहो मेघदूतमे एहि दिनक उल्लेख कएने छथि। मेघदूतमे यक्षक शापक अन्त होएबाक यैह दिन कहल गेल अछि- शापान्तो मे भुजगशयनादुत्थिते शार्ङ्गपाणौ।
मान्यता अछि जे आषाढ शुक्ल एकादशी कें भगवान् लक्ष्मीक संग क्षीरसागरमे शयन करैत छथि। एहि चारि मासकें चातुर्मास्य कहल जाइत अछि। दीपावलीक दिन लक्ष्मी उठैत छथि आ ओकर एगारह दिनक बाद एकादशी कें भगवान् कें उठाओल जाइत अछि।
मिथिलाक परम्परामे ई पूजा सन्ध्या कालमे आँगनमे तुलसीक वृक्ष लग होइत अछि। एतए घरक समस्त उपयोगी वस्तुक अरिपन देल जाइत अछि- जेना, बखाड़, पलंग, हर-हरवाह, खडाँउ, उखडि, ढेकी आदि बखाडक अरिपन पर पानक पात आ धान देल जाइत अछि। अष्टदल कमलक अरिपन पर पीढी राखि ओहि पर गोसाउनिक (तामामे राखल धान जाहि पर लक्ष्मीक नित्य पूजन होइत अछि,) संग विष्णुक पूजा होइत अछि। एहि लेल गोसाउनिक सीर पर राखल ओहि तामाकें बाहर आनल जाइत अछि। तें गोसाउनिक सीरसँ आँगनक पूजास्थान धरि अरिपन पडैत अछि। ओ अरिपन आँगनक पूजास्थल पर बनाओल गेल अष्टदलकमलक अरिपनक संग जुडल रहैत अछि। एकर ई अर्थ थीक जे गोसाउनिक सीर पर सँ तामामे राखल ओहि लक्ष्मीकें पूजास्थल धरि आनल जाइत अछि आ विष्णुक संग हुनक पूजा कएल जाइत अछि।
भगवानक पूजाक लेल कुसियारक छीप वला पाँच टा भागक उपयोग होइत अछि। ओही दिन काटल खढसँ लपेटि पाँच खुट्टावला घर बनैत अछि। एक खुट्टा बीचमे आ चारि टा चारू कोन पर लगाए सभटाकें ऊपर बान्हि देल जाइत अछि। पीढी पर ई घर राखि ओहिमे पूजा होइत अछि।
नैवेद्य-
एहिमे अन्नक व्यवहार एकदम वर्जित अछि। अल्हुआ, भेंटक चाउर, सिंहार, आरु, खम्हारु, आदि कन्द-मूल-फल, मखान, दूध, दही एवं सामयिक फल नैवेद्य होइत अछि।
पूजाविधि-
विष्णु आ लक्ष्मीक पूजा कए तथासम्भव उपचार सँ होइत अछि। एकर पूजाविधिमे कोनो विशेष विधान नहिं छैक। मुदा एहि पूजामे तिलक व्यवहार नहिं होइत अछि से वृद्ध-परम्परासँ देखैत आबि रहल छी।
पूजा कए पीढीक चारू कोन पर दीप जराओल जाइत अछि। भगवान कें आरो व्रत कएनिहारक संग निम्नलिखित मन्त्र पढैत तीन बेर उठाबी।
मन्त्र-
ब्रह्मेन्द्ररुद्रैरभिवन्द्यमानो भवानृषिर्वन्दितवन्दनीयः।
प्राप्ता तवेयं किल कौमुदाख्या जागृष्व जागृष्व च लोकनाथ।।
मेघा गता निर्मलपूर्णचन्द्रशारद्यपुष्पाणि मनोहराणि।
अहं ददानीति च पुण्यहेतोर्जागृष्व जागृष्व च लोकनाथ।।
उत्तिष्ठोत्तिष्ठ गोविन्द त्यज निद्रां जगत्पते।
त्वया चोत्थीयमानेन उत्थितं भुवनत्रयम्।।
तकर बाद भरि राति नृत्य-गीतादिक संग जागरण कए प्रातःकाल नित्यक्रिया कए तुलसीदलसँ पारणा करी।
बहुत गोटे नक्त व्रते करैत छथि। अर्थात् सन्ध्याकालमे पूजा सम्पन्न कए रातिएमे एके बेर भगवान् कें अर्पित फल-मूल आदिसँ पारणा करैत अछि। एतए वृद्ध-परम्परासँ देखैत छी जे पारणा करबाक आसन पर बैसि चरणोदक लेल जाइत अछि, पूजा-स्थान पर नहिं।
एकर अगिला दिन द्वादशीकें तुलसी-विवाह होइत अछि जे मिथिलामे प्रचलित नहिं अछि, मुदा विभिन्न ठाकुरबाडीमे एकर आयोजन होइत अछि।


text:
धोण्डो केशव कर्वे
महर्षि डा. धोण्डो केशव कर्वे (अप्रैल १८, १८५८ - नवम्बर ९, १९६२) प्रसिद्ध समाज सुधारक छल। ओ महिला शिक्षा आ विधवा विवाह मे महत्त्वपूर्ण योगदान केलक। ओ अपन जीवन महिला उत्थान क समर्पित करि देलक। उनका द्वारा मुम्बई मे स्थापित एसएनडिटी महिला विश्वविघालय भारतक प्रथम महिला विश्वविघालय छी। ओ वर्ष १८९१ से वर्ष १९१४ तक पुणेके फरगुस्सन कलेजमे गणित के अध्यापक छल। हुनका वर्ष १९५८ मे भारत रत्नसँ सम्मनित कएल गेल।
विषय सूचीसभ
जीवनी[सम्पादन करी]
हुनकर जन्म महाराष्ट्रके मुरुड नामक कस्बे (शेरावाली, जिला रत्नागिरी), मे एक गरीब परिवारमे भेल छल। पिता क नाम केशवपंत आ माता क लक्ष्मीबाई। आरम्भिक शिक्षा मुरुड मे भेल। पश्चात् सतारा मे दुई अढाई वर्ष अध्ययन करि के मुंबई के राबर्ट मनी स्कूल मे दाखिल भेल। १८८४ ई. मे ओ मुंबई विश्वविद्यालय से गणित विषय लके बी.ए. क परीक्षा उत्तीर्ण केलक। बी.ए. करै के बाद ओ एलफिंस्टन स्कूल मे अध्यापक भ गेल। कर्वे क विवाह १५ वर्ष क आयु मे ही भ गेल छल आ बी.ए. पास करै धरि उनकर पुत्र क अवस्था अढाई वर्ष भ चुकल छल। अत: खर्च चलावे के लेल स्कूल क नौकरी के साथ-साथ लडकिसभ के दुई हाईस्कूल मे ओ अंशकालिक काम सेहो करैत छल। गोपालकृष्णन गोखले के निमंत्रण पर १८९१ ई. मे ओ पूना के प्रख्यात फर्ग्युसन कलेज में प्राध्यापक बनि गेल।


text:
शेखपुरा। बिहार मे बहि रहल प्रगति क बयार क अहसास सात समुन्दर पार विदेश मे सेहो भ रहल अछि। बिहार मे भ रहल एहि पाजेटिव डेवलपमेंट मे एहि ठामक एनआरआई (विदेश मे बसल भारतीय) सेहो अपन भागीदारी दिए चाहैत छथि। मनोचिकित्सक क रूप मे इंग्लैंड क बरबिंघम मे कार्यरत चिकित्सक दंपति संजय कुमार आ टीना मल्होत्रा छठ पूजा क विशेष अवसर पर अपने पैतृक गांव गवय (शेखपुरा) आयल अछि। इंग्लैंड मे बिहार-झारखंड मेडिकल एसोसिएशन चला रहल डॉ संजय कहलथि जे बिहार मे भ रहल बदलाव क गूंज सात समुंदर पार सेहो पहुंच रहल अछि आ विदेश मे बसल एनआरबी (प्रदेश मे बसल बिहारी) क संग विदेशी सेहो बिहार क बारे मे सकारात्मक सोच रखय लागलथि अछि। चिकित्सक दंपति कहलथि जे पहिलका बिहार आ आजुक बिहार मे काफी अंतर आबि चुकल अछि, एहि बदलाव आ सरकार क सोच स प्रभावित भ कए बिहार क विकास मे हमरा सन बहुतो लोक अपन सहयोग दिए चाहैत अछि। डॉ संजय कहला जे बिहार मे मनोचिकित्सा क क्षेत्र मे काफी कमी अछि एहि कमी कए पूरा करबा लेल हम सब काज करय चाहैत छी। एकरा लेल राज्य सरकार द्वारा नियुक्त एकटा सचिव स्तर क पदाधिकारी स प्रथम चक्र क गपशप भ चुकल अछि।
मुख्य पृष्ठ समाद विशेष बिहार क प्रगति मे भागीदार बनय चाहैत छथि एनआरआई


text: मधुबनी. जिला केर ननौर गामक निकट अन्हराठाढ़ी रोड पर अवस्थित डुमरियाही मे क्रिकेट टूर्नामेंट केर आयोजन होमय जा रहल अछि. एहि आयोजन सं स्थानीय खेल प्रेमी लोकनि मे बेस उत्साह देखल जा रहल अछि. एहि टूर्नामेंट केर आयोजन डेअरडेविल क्रिकेट क्लब दिस सं कराओल जा रहल अछि. 19 अप्रैल सं शुरू होमयवला एहि आयोजन मे 16 गोट टीम भाग लेत, जकर रजिस्ट्रेशन 15 मार्च सं शुरू होयत. जनतबक अनुसार टूर्नामेंट केर चारि भाग मे बाँटल गेल अछि जाहि मे लीग मैच, क्वार्टर फाइनल, सेमीफाइनल आ फाइनल मैच होयत. विजयी ओ रनर-अप टीम कें पुरस्कार राशि सेहो देल जायत. संगहि मैच सभ मे नीक प्रदर्शन करयवला खेलाडी कें अलग सं सेहो पुरस्कृत कयल जायत. रजिस्ट्रेशन केर समय-सीमा 15 मार्च सं 15 अप्रैल धरि अछि. पहिल 16 टीम पंजीकृत कयल जायत जाहि मध्य रोमांचकारी क्रिकेट टूर्नामेंट होयत. (समाद स्रोत)


text:
भागलपुर। नगर मे सौ साल क आयु पूरा करि चुकल ऐतिहासिक महत्व क मकान कए सरकार संरक्षित करत। एहि मकान सब कए चिह्नित करि सर्वे कराउल जाएत फेर ओकरा बचा रखबा लेल प्रयास होएत। कला संस्कृति विभाग एहि दिशा मे पहल केलक अछि। विभाग एहन स्थल कए संरक्षित रखबा लेल हर संभव मदद करबा लेल तैयार अछि। कला संस्कृति आ युवा विभाग क सचिव डॉ. केपी रमैय्या अपने एहि मामला कए देख रहल छथि। जिला पदाधिकारी नर्मदेश्वर लाल कहला जे जिला मे एहन कईटा मकान अछि जे स्थापत्य कला क नमूना अछि। आजुक परिस्थिति मे एहन भवनक निर्माण मुश्किल अछि। सरकार क योजना अछि जे एहि स्थल सब कए संरक्षित करि टूरिस्ट सर्किट क रूप मे विकसित कैल जाए। एहि स्थल पर ओकर महत्व स संबंधित एकटा प्लेट लगाउल जाएत जाहि मे स्थल स संबंधित समस्त जानकारी मौजूद रहत। लाल कहला जे सरकार कए प्रस्ताव पठेबा लेल स्थल स संबंधित दस्तावेज जमा कैल जा रहल अछि। एहि लेल ओे भागलपुर गजेटियर स सहयोग ल रहल दथि। ज्ञात हुए जे एहि शहर मे फिल्म अभिनेता अशोक कुमार क जन्म भेल अछि आ महान साहित्यकार शरदचंद्र क मकान अछि।
-
नीक बात ………………. पर दरभंगा फोर्ट किएक नञि ?
Comments are closed.


text:
कयकटा मैथिली वेबसाईट पर मिथिला आ बिहार सं संबंधित लेख पढि कय ओतय चलै बला विकासपरक गतिविधि के अंदाज लागि पाबैये। इम्हर हमर एहेन मैथिल मित्र के संख्या में बड तेजी सं बृद्धि भेलय जे बिहार या मिथिला के विकास के बारे में जानय त चाहैत छथि लेकिन मैथिली में लेख पढ़य कहबनि त दिक्कत भय जाय छन्हि। हुनका मैथिली बाजय त अबै छन्हि लेकिन पढ़य नहि आबै छन्हि। ओ हिंदी बड आराम सं पढ़ लैत छथि लेकिन मैथिली पढ़य में दिक्कत के वजह सं ओ मैथिली साईट पढ़िते नहि छथि। ई बड्ड पैघ समस्या अछि।
देखल जाय त अमूमन जे कोनो भाषा के अपन लिपि जीवित छैक ओकरा पढ़ैबला के कोनो दिक्कत नहि होईत छैक-कारण जे ओ बच्चे सं ओहि भाषा के ओहि लिपि में पढ़ै के अभ्यस्त होईत अछि। जेना तमिल, तमिल में लिखल जाईत अछि, त एकटा औसत अंग्रेजीदां तमिलभाषीयो के ओकरा पढ़ै में कोनो दिक्कत नहि होईत छैक। लेकिन कल्पना करु कि अगर तमिल के देवनागरी में लिखल जाई त की होयत ? ओ आदमी तमिल त बाजि लेत-चूंकि ओ ओकरा अपन माय या परिवार के अन्य सदस्य के मुंह सं सूनि क सिखलक अछि-लेकिनि ओकरा पढ़ै में बड्ड दिक्कत हेतैक। ओकरा देवनागरी लिपि सेहो सिखय पड़तै। हमर भाषा संगे येह दिक्कत अछि। मैथिली के अपन लिपि त छैक, लेकिन ओ देवनागरी में लिखल जा रहल अछि-जाहि लिपि में हम सब सिर्फ हिंदी पढ़ै के आदी छी। अधिकांश मैथिली बजै बला के मैथिली त आबै छन्हि-कियेक त ओ सुनि कय सिखने छथि लेकिन ओ पढ़ि नै सकै छथि, कियेक त पढ़ैके आदत हुनका हिंदी के छन्हि।
ई बात स्वीकार करय में हमरा कोनो संकोच नहि जे हमर भाषा हिंदी के भाषाई साम्राज्यवाद के शिकार भेल अछि। ई संकट मैथिलिये टा संग नहि, बल्कि हिंदी क्षेत्र के तमाम भाषा जेना अवधी, भोजपुरी, ब्रज, राजस्थानी सबके संगे छै। देखल जाय त भोजपुरी कनी नीक अवस्था में अछि कारण जे एकरा बाजार सेहो सहयता कय रहल छैक। लेकिन जेना-जेना शहरीकरण बढ़ि रहल अछि देश में छोट-छोट भाषा आ बोली के स्पेश खत्म भय रहल अछि। देश के एकात्मक स्वरुप के विकास के लेल हिंदी आ अंग्रेजी अनिवार्य बनल जा रहल अछि। हलांकि दक्षिण के प्रांत आ उत्तर में बंगाल या उड़ीसा अहि स बहुत हद तक मुक्त अछि-ओना संकट ओतहु कम नहि। हमर भाषा मैथिली जनसंख्या के आकार, भौगोलिक स्थिति, प्राचीनता आ व्याकरण के दृष्टिकोण सं कोनो भाषा सं कम नहि लेकिन तैयो हम सब असहाय किये छी-ई एकटा विचारणीय प्रश्न अछि।
हमर दोस्त सब जिनकर जन्म पटना या दिल्ली में भेलन्हि ओ हिंदी में बात करैत छथि। हलांकि ओ अपन मां-बाबूजी सं मैथिली बाजि लैत छथि लेकिन अन्य मैथिल भाषी सं ओ हिंदीये में संवाद करैत छथि। एकर पाछू कोन मानसिकता अछि, कोन कारक एकरा प्रभावित कय रहल अछि, ताहि पर विवेचना आवश्यक।
दोसर बात हीन मानसिकता के सेहो। हम सब अपन संस्कृति के जेना बिसरि गेलहुं अछि। हमरा सब ज्ञान के मतलब अंग्रेजी के जानकारी मानि लेने छी, आ संस्कारित होई के मतलब हिंदी के नीक ज्ञान यानी खड़ी हिंदी के दिल्ली या टीवी के टोन में बाजै के ज्ञान मानि लेने छी। हमरा अपन प्राचीन परंपरा के ज्ञान सं या त वंचित कयल जा रहल अछि या हम सब खुद अनभिज्ञ भेल जा रहल छी या केयक टा आर्थिक वजह हमरा सबसं अमूल्य समय छीन रहल अछि जे हम सब अपन भाषा या संस्कृति के बारे में सोची। हमर कैयकटा मैथिल मित्र के ई ज्ञान नहि छन्हि जे सर गंगानाथ झा या अमर नाथ झा के छलाह। हुनका उमेश मिश्र के बारे में नहि बूझल छन्हि। हुनका सरिसव पाही या बनगाम महिसी के भौगोलिक जानकारी तक नहि छन्हि। हुनका मंडन मिश्र या जनक या मिथिला के प्राचीन विद्रोही विद्रोही परंपरा के बारे में बिल्कुले पता नहि छन्हि। लोरिक या सलहेस एखन तक यादवे या दुसाध के देवता कियेक छथि ? आ मैथिल के मतलब मैथिल ब्राह्मणे कियेक होईत छैक ? की हम एकात्म मैथिल के रुप में कोनो प्रश्न के सोचैत छी? अहू सवाल सं टकरेनाई आवश्यक।
इंटरनेट अहि दिसा में नीक काज कय रहल अछि। एम्हर कयकटा वेबसाईट पर मैथिली या मिथिला के बारे में नीक जानकारी आबि रहल अछि। लेकिन की एतब काफी अछि ? (जारी)
(ई लेख अहि सं पहिने 'समाद' पर प्रकाशित भय चुकल अछि)


text:
चोँच मे खर-पात दबौने,
उडैत एकटा चिडय,
अँफसिआयैत,
कनेक टा खोता के लेल,
व्यवसायिक व्यस्तता आ किछु निजी समस्या बहुत दिन सँ लेखनी पर लगाम लगा देने छल। त' सोचलहुँ जे आई अपन जन्मदिन पर पाठक बन्धु लोकनि केँ लेल किछु नव प्रस्तुति लय के आयल जाय। कविता केहन लागल से जरुर लिखब।
- कुन्दन कुमार मल्लिक
दलान मे बैसल,
देखि रहल छलहुँ,
ओकर अंतहीन प्रयास,
एहिना तs हमहुँ दौडैत रहैत छी,
हमहीं कियैक,
कतॆको एहॆन हॆताह,
दौडैत-भागैत आ अँफसिआयैत,
एहि शहर स’ ओहि शहर,
एकटा घरक लेल,
कैंचा जोडति एक-एकटा,
अपन पेट काटि के,
किछु के माथ पर छत भेटि जाय छन्हि
त’ किछु टूटि जायत छथि,
इ सपना नेने।


text:
नेपाल मे मधेशक स्थिति आ राजनीति मे जातिवादिताक दाँव-पेंच
धीरे-धीरे नेपाल मे मधेश कहायवला क्षेत्र मे – दोसर तरहें कही त सौंसे नेपालहुँ मे ‘जाति आधारित राजनीति’ केर नव शुरुआत ओहिना भऽ रहल अछि जेना भारत मे गणतंत्र स्थापना भेलाक बाद भेल। भारतक आर राज्य जे विकसित या विकासशील श्रेणी मे अछि ओतय ई जाति आधारित राजनीति ‘विकास ओ प्रगति’ केर सामने बौना सिद्ध भेल। मुदा बिहार आ उत्तर प्रदेश जे अपन जनसंख्या आ क्षेत्रफल केर दम पर देश मे खूब सशक्त राजनीतिक हस्तक्षेप रखैत अछि, तैयो जातिवादिताक आधार पर राजनीति हावी होयबाक कारण उल्टे ‘विकास आ प्रगति’ गौण भेल छैक, एतुका लोक आन राज्यक लोक केर चाकर बनि बाहर प्रवासक जीवन जियैत अपनहि समृद्ध लोकसंस्कृति केँ चौपट करैत आबि रहल अछि।
लेकिन ओहू बिहार-यूपी मे धीरे-धीरे ई धूँध – कूहेसा छँटल जा रहलैक अछि। धीरे-धीरे सब केँ ई बुझाय लागलैक अछि जे मानवीय मूल्य ओ मान्यता केँ नकारि जातीय अहंकार आ जनसंख्या या क्षेत्रफलक धौंस एहि ग्लोबल ह्युमैन फेमिली मे बेसी नहि टिकि सकत आ पिछड़ापण एना ताण्डव करत जे हम सब बहुत पाछाँ छूटि जायब…. एहने एकटा अवसर छल हमरा लेल पिछला वर्ष भारतीय मिथिला क्षेत्रक सुपौल जिलाक हरदी गाम मे आयोजित लोकदेवता लोरिकदेवक जीवन पर आधारित लघु फिल्म “इतिहास” केर मुहुरत दिवस। ताहि दिन एहि क्षेत्रक विधायकजीक मुंह सँ हम गोटेक चिन्तन एहि विन्दु पर सुनने रही। जिलाधीश बैद्यनाथ यादव केर मुंह सँ सेहो विद्वत् चर्चा सुनि मोन गद्गद् भेल छल। जातिवादिताक सुर-ताल एक न एक दिन हारत आ हम सब अपन मूल्य-मान्यता केँ सर्वोपरि सिद्ध कय मिथिलाक सनातन पहिचान केँ कायम राखय मे सफल बनब।
आइ गोटेक युवा नेपालहुँ मे बाभन जाति केँ खुलेआम गरिआबय सँ नहि चुकि रहला अछि। बाभन एखन अपन कर्महीनता सँ एहेन अब्बल काठ बनि गेल छथि जे केहनो कीड़ा-मकोड़ा हिनका लोकनि केँ खेबा मे परहेज नहि करैत अछि। चुनावक समय छैक नेपाल मे – मधेश २२ जिला सँ मिथिलाक ८ जिला मे सीमित भऽ गेलैक आ जतेक बड़का मधेशवादी सब छलाह ओ सब प्रदेश २ मे कोहुना जीतबाक लेल नोमिनेशन फायल कयलन्हि अछि। मुदा प्रदेश २ मे पहिनहुँ त मधेशिये सब चुनाव लड़ैत जितैत रहल अछि, त आब अपने मे अपने जे कटाउझ करत त आखिर जीत कोन मुद्दा पर हासिल करत – ई सवाल छैक, त ‘जातिवादिता’ केर विषालू दुर्गन्ध एतय सेहो बिल्कुल बिहार-यूपी जेकाँ चालू अछि। आब किछु दिन मे एतहु मुख्यमंत्री आ प्रदेशक अनेक तह मे राजनीति यैह कुकराकटाउझ सब संग होयत। मुदा चेतना भेटय – यदुवंशीजी विधायक महोदयक एहि वीडियो सँ अपने लोकनि एखनहि सँ चेतैत अपन मूल्य – मान्यता – सार्वभौम – संप्रभुताक रक्षा करी से हमर निवेदन।
लिंकः
https://www.facebook.com/pravin.choudhary/videos/10155453872738492/
हरिः हरः!!


text:
आब जखन केंद्र मे एक बेर फेर सं यूपीए आबि गेल अछि. सभ सं बड़का सवाल ई अछि जे कि ई बिहार के लेल नीक अछि ? कि नीतीश के जीत बिहार के लेल एकटा बड़का हार अछि ? कि एहि बेर केंद्रीय मंत्रिमंडल मे बिहार के समुचित प्रतिनिधित्व मिलत ? कि पिछला सरकार मे जे काज शुरू भेल छल ओ चलैत रहत आ ओकरा पर ब्रेक लगत आ फेर दोसर ठाम चलि जाएत?
असल मे एहि बेर कांग्रेस के खुद के प्रदर्शन नीक अछि. उत्तर प्रदेश मे कई साल बाद पार्टी के नीक सीट मिलल अछि. आओर जखन उत्तर प्रदेश सं पार्टी के नीक सीट मिलल अछि त ओहि ठाम के सांसद के मंत्री बनय लेल दावा किएक नहिं मजबूत रहत. एहिना दिल्ली... राजस्थान... आंध्र प्रदेश... तमिलनाडु... पंजाब आओर मध्य प्रदेश मे सेहो पार्टी के प्रदर्शन नीक रहल. मंत्रिमंडल के गठन मे एहि बात के ध्यान राखय पड़तन्हि. राजस्थान... मध्यप्रदेश ओर उत्तराखंड मे पार्टी बीजेपी के झोली सं सीट निकालय मे कामयाब रहल अछि. एकर पुरस्कार पार्टी के एमपी के त मिलबाके चाही. एकरे संग एहि बेर पार्टी के युवा नेता सभ के सेहो नीक कामयाबी मिललन्हि. हुनका सभ के सेहो उम्मीद छनि जे मंत्रिमंडल मे मौका मिलि सकय छनि. एकटा आओर गप्प इहो अछि जे एहि बेर कांग्रेस के बेसि सीट मिलला के कारण पार्टी पर सहयोगी के दबाव सेहो नहि अछि. ओना लेफ्ट के गढ़ मे सेंघ लगाबय वाला ममता बनर्जी के सेहो नीक पद... प्रतिनिधित्व मिल सकय छनि.
मुदा बिहार के देखल जाउ त लालूजी के चारि टा ओर कांग्रेस के दु टा सीट मिलल अछि. दु टा सीट निर्दलीय के गेल जखन कि बाकी 32 टा मे 20 टा जेडीयू आओर 12 टा बीजेपी के अछि. आब कांग्रेस अपन दुटा सीट मे से कइटा के मंत्री बनाउत. लालूजी के चारि टा मे से कइटा सांसंद के मौका मिलत. ओना मंत्री बनय के मौका मिलतन्हि त लालूजी खुद आओर रघुवंश प्रसाद सिंह जी मंत्री बनि सकैत छथिन्ह. रघुवंशजी के नरेगा काफी हिट रहल अछि आओर कांग्रेस के जीत मे ई एकटा बड़का कारण रहल अछि.
आंकड़ा के हिसाब सं बिहार के मंत्रिमंडल मे काफी नुकसान अछि. एहि बेर जे मंत्री हारलाह ओहि मे मो. अली अशरफ फातमी( दरभंगा )... डॉ शकील अहमद(मधुबनी )... अखिलेश सिंह ( पूर्वी चम्पारण )... जयप्रकाश नारायण यादव ( बांका )... कांति सिंह ( काराकट ) आओर मो. तस्लीमुद्दीन ( किशनगंज ) शामिल छथि.
लोक केतबो कहथिन्ह जे...जे कोनो सांसद मंत्री बनय छथिन्ह ओ पूरा देश के मंत्री होए छथिन्ह. एकरा राज्य... इलाका ... क्षेत्र सं जोड़ि कs नहिं देखल जाएबाक चाही. मुदा जतय एहने काज होएत होउ... ओतेय ई देखय पड़ैत छै. जे मंत्री जेहि इलाका के रहय छथि ओ अपना इलाका मे जोर- शोर सं विकास करय छथिन्ह. ओ अपन भरि दफ्तर...कल-कारखाना काज के अपना इलाका मे लाबय छथिन्ह. एना नहिं रहैत त संयुक्त बिहार के जतेक खनिज-संपदा... कल-कारखाना एहि ठाम रहय ओकर हेड ऑफिस कोलकाता... दिल्ली ओर मुम्बई मे रहैत की ? एकर कारण पहिने के मंत्रिमंडल मे बंगाल... महाराष्ट्र के लोक के भरमार छल. एहि ठाम के नेता के मंत्रिमंडल मे प्रभाव छल जे ओ बड़का- बड़का संस्थान...मुख्यालय के ओ अपना- अपना इलाका मे लs गेलाह. अगर ऐना नहिं रहैत त बिहार मे पहिनहुं आईआईटी... आईआईएम... आईआईएमसी... निफ्ट... एम्स जैसन संस्थान खुलल रहैत. रेलवे.. कोयला...लौह अयस्क...यूरेनियम सभ के भरमार एहि ठाम मुदा काज सभ बिहार सं बाहर. हेड क्वार्टर बाहर. एतबे नहिं एहि मे नौकरी पर जे नीक-नीक पद भरल गेल ओहि मे बेसि अहां बंगाली... मराठी के देखबय. बोकारो... टाटा... धनबाद मे अहां देख लिअ. बिहारी कम बाहरी बेसि मिलताह पैघ पद पर. बिहारी सिर्फ छोटका आ कम महत्वपूर्ण पद पर मिलताह. ओना एहि मे आब किछ फर्क एल अछि मुदा ई सभ मंत्रिमंडल मे प्रभाव के कारणे अछि. अहां के रेलवे के हाजीपुर कार्यालय के लs क भेल बवाल याद होएत . तखन ममता बनर्जी कतेक हंगामा कएने छलीह. अगर ई नहिं रहैत त बिहार सेहो आईटी हब के रूप मे उभरल रहैत. बिहार के आईटी क्षेत्र मे बढ़ावा किएक नहिं देल गेल. आईटी... मोबाइल... दूरसंचार के क्षेत्र मे दक्षिणे भारत किएक बढ़ल- चढ़ल रहल.
सड़क बनाबय वाला अलकतरा... कंक्रीट... गिट्टी बिहार के, आओर रोड बनैत रहल दोसर राज्य के. अखन अहां बिहार के रोड के देखि लिअ, आओर दोसर राज्य के. फर्क जमीन आसमान के अछि. बात सिर्फ रेल ओर सड़क के नहिं अछि. बिजली... पानी... सिंचाई... रोजगार जे सभ बुनियादी सुविधा अछि बिहार सभ मे पिछड़ल रहल अछि. ई सभ मंत्रिमंडल मे राज्य के मजबूत नेता के रहने बिना नहिं भ सकैत अछि. इहे सभ के कारण पूर्वोत्तर राज्य बिहारे जकां पिछड़ल अछि. रोजगार के लेल दोसर राज्य दिस मुंह ताकैत रहैत अछि आओर लोक सभ बिहारी कहि... भैया कहि तिरस्कार करैत रहैत छथिन्ह. मुम्बई वाला राज ठाकरे के लs क जे हो-हंगामा भेल छल ओकर बेसि दिन नहिं भेल अछि.
एहि तरहे कहल जा सकैत अछि जे नीतीश जी के जीत बिहार के लेल एक तरहे हार अछि. राज्य आओर केंद्र मे दु तरहक सरकार रहय के सेहो असर पड़ैत अछि. केंद्र सं राज्य के नीक सहयोग नहिं मिलैत अछि. विकास के काज मे रोड़ा अटकाएल जाएत अछि. ई बात अहां कोसी के बाढ़ि मे सेहो देखने होएब. केंद्र के मन मे रहैत अछि जे विकास के क्रेडिट राज्य सरकार के नहिं मिल जाए. आ फेर विधानसभा चुनाव मे सेहो बेसि दिन नहिं अछि. एहि विषय पर अहां सभ अपन राय... सुझाव... टिप्पणी सेहो दिअ जे कि सही मे नीतीश के राज्य मे जीत सं केंद्र मे बिहार हारि गेल ? अहांक जवाब के इंतजार अछि.


text:
गजानन बाबू ग्रामवासी केँ सम्बोधित करैत बजलाह - अपने सब कनेटा ई बताऊ जे पुलिस हो वा नेता, कलर्क हो वा कलक्टर ई सब तऽ हमरा समाजेक लोक होइत छथि कि नहि? आय जे किछु गड़बड़ भ्रऽ रहल अछि देश वा समाज मे ताहि मे हिनके भूमिका प्रत्यक्षतः देखवा मे आबि रहल अछि। एना कियैक भेल? आ कोना भेल? विचारणीय अछि। हमरा याद आबैत अछि बहुत पुरनका बात। अपने गाम मे एक छलाह सुक्कन बाबू जिनक प्रयास सँ आय अपना गाम मे हाइ स्कूल, डिस्पेन्सरी, खादी-ग्रामोद्योग केन्द्र आदि चलि रहल अछि। गामक लोकक उपकार भऽ रहल छैक। मुदा सुक्कन बाबू केँ अपना जीबैत कहियो लोक मोजरे नहि देलखिन्ह। जानय छी कियैक? कियैक तऽ सुक्कन बाबू अपना जिनगीक शुरूआती दिन मे ताहि दिनक सामाजिक व्यवस्थाक विपरीत वर्जित काज केने रहथि टाका कमाबय खातिर। सुनबा मे तऽ इहो आबैत अछि जे वो बगरो केँ जाल मे फँसा कऽ फलक कहिकय बेचैत रहथि। खैर--- हमर अभिप्राय ई कखनो नहि जे एक दिवंगत आत्माक निन्दा करी। ओहिनहियो हुनका सनक "युग-पुरुष" आब कतय? हमर अभिप्राय छल जे पहिलुका दिन मे अहाँ टाका सँ कतबो मजबूत भऽ जाऊ मुदा सामाजिक वर्जनाक अतिक्रमण केला पर अहाँ केँ समाज मे जिनगी भरि मान्यता नहि भेटत। ई डर सामाजिक व्यवस्था केँ ईमानदार बनेने छल। मुदा आब ई डर सभहक मोन सँ निपत्ता भऽ गेल अछि जे कारण अछि समाज मे आजुक सर्वत्र व्याप्त भ्रष्टाचारक।
किछु देर चिन्तनक पश्चात गजानन बाबू अप्पन एक संस्मरण केँ याद करैत बजलाह - पिताजीक मृत्युक पश्चात हमरा मैट्रिकक परीक्षाक बादे मात्र सवा सोलह सालक उमरि मे गाम सँ रोजगारक लेल बाहर जाऽ पड़ल। पहिल बेर गाम सँ बाहर जेबाक कारणे आ गरीबीक डर सँ हम खूब कनैत छलहुँ। गामक बाहर होइते सीताराम कक्का भेटलाह। हुनका प्रणाम केलहुँ तऽ वो आशीर्वादक पश्चात कहलन्हि जे बेटा अहाँ कनय छी कियैक? खूब हूब सँ जाऊ। नौकरी भेटबे करत। बस एकटा बातक ध्यान राखब जे "जीभ" आ "आचरण" पर सब दिन नियंत्रण राखब। अहाँ सब दिन सुख करब। गजानन बाबू बातक क्रम केँ आगाँ बढ़ाबैत बजलाह - हमरा सचमुच जिनगी मे कतेक बेर एहेन प्रलोभन सेहो भेटल। लेकिन सब बेर हमरा एहेन बुझना गेल जे सीताराम कक्का अप्पन पुरनका बात हमरा सोझाँ मे दोहरा रहल छथि आ हमर डेग सीमा रेखा सँ आगाँ नहि बढ़ि सकल।
गजानन बाबू पुनि बजलाह - नौकरीक करीब पंद्रह बरस बादक एक घटना याद आबैत अछि। एक बुजुर्ग व्यक्ति हमरा सँ पुछलन्हि - की हौ गजानन नौकरी करय छऽ? हमर जवाब - जी हाँ। हुनक प्रतिप्रश्न - "ऊपरी कमाय" कत्तेक होय छऽ? हम्मर जवाब - किछुओ नहि। पुनः हुनक निर्मम प्रतिक्रिया - तखन की खाक नौकरी करय छ? ई जवाब सुनितहिं हम अबाक भऽ गेलहुँ। गजानन बाबू बजलाह - देखू एक्के गाम, लोको ओहने मुदा विचारक स्तर पर कतेक परिवर्तन भऽ गेल? कहबाक तात्पर्य जे कोनो बुराई वा भ्रष्टाचारक प्रशिक्षण तऽ किनको सामाजे मे भेटय छै कि नहि? भ्रष्टाचार मे लिप्त तथाकथित लोक केँ गरियेने सँ किछुओ फायदा नहि? वरन् हमरा सब केँ अप्पन अप्पन भीतर मे देखऽ पड़तय ईमानदारी सँ जे हम कतेक ईमानदार छी आ हम अपना अगिला पीढ़ी केँ की प्रशिक्षित कऽ रहल छी। रोज एक बेर अप्पन अप्पन अन्तर्मनक दर्पण देखबाक जरूरत अछि सब गोटय केँ। नहि तऽ ई सामूहिक सामाजिक सांस्कृतिक अवनयनक युग सँ बाँचब मुश्किल।


text:
बंगलौरक होली
एहि बेर रवि छल आ ताहि सऽ विचार भेल जे जौं छुट्टी रहतैक तऽ कियेक नहि होली मनाबी। बड बेस। तय भेल जे होली खेलल जाय। मुदा कोना? किछु गोटा संगी बैचलर छलहुँ आ होलीक माने रंगे टा नहि छल। अगजा, जोगीरा, भाँग, पुआ, माछ-माँस सब किछ चाही छल। बंगलौर जतय की होली के छुट्टी नहि भेटैत अछि, आ एतुका बसिंदा के रंग में सराबोर भेनाय अचरज बुझाइत अछि ओतय भला होलीक लेल हमर सभ के सूची के पूरा भेनाय सपने टा छल।
तय भेल जे अगजा आ भाँग के छोड़ि देल जाय कियेक तऽ किछु संगी के ओही पर आपत्ति आ मतभेद छल। बेस, इंटरनेट पर YouTube में जोगीरा खोजल गेल आ होली दिनक लेल लिंक सहेज के राखल गेल। ओकर बाद पुआ के लेल एकटा संगी अपन माँ के फोन पर पुछि के पुआ बनाबै के रेसिपी पता केलक। हमरा खस्सी के माँस नीक नहि बुझा पड़ैत अछि से हम सभ चिकेन पर आबि के सहमत भेलौं। होलीक दिन भोरे-भोर एकटा नया जोश छल। लागैत छल जे आय जेना जेल से बाहर आबय बला छी। पुआ के लेल मैदा, बेकिंग पाउडर, केरा, दूध, किशमिश, सौंफ किना के आयल। चिकेन सेहो किनाय के आबि गेल। सोचलौं जे पहिने पुआ बना के तखन होली खेलल जाय कियेक तऽ दुनु काज तऽ हमरे सभ के करय के छै से होली खेल’ लागब तऽ पुआ के बनाओत। पुआ बनाबैत काल फेर घर फोन भेल जे केना की करनाय उचित रहतैक। बहुत रास सावधानी बुझायल गेल हमरा सभ के केना बेसी चीनी देला सऽ पुआ कड़ाही में नीचा रहि जाय छैक आ फुलै के बदला जर’ लागय छैक। तरद्दुद बाला बात हमरा सब सन पकनिहार के लेल। तहियो ठानल काज में भाँगठि नहि आबय के चाही छल तकर पूरा-पूरा ध्यान राखने छलियेक।
YouTube पर मैथिली तऽ नहि मुदा भोजपुरी जोगीरा चल’ लागल। बेस एक सऽ एक आधुनिक जोगीरा सब, मुदा ओही में ओ मजा नहि छल जे जोगीरा हम सब केकरो आँगन में जा कऽ गाम में गाबैत रही। जहि अँगना में कोनो नया पाहुन के आतिथ्य रहैक, ओही अँगना में तऽ जोगीरा में गारि के ठेकान नहि। आदमी सऽ संबंध जुड़ल रहला के कारण गारि के औचित्य सेहो बुझायत छल मुदा एतय बंगलौर में तऽ छुछे गारि बुझायत छल जेकर नांगरि ना गांड़ि। चलु चलय दिय। सएह सोचि के बजय देलियेक। इम्हर पुआ बेस छनायत छल आ सुंगध तऽ मधुआयल आमक सुगंध के पाछाँ छोड़ने छल। एहन नीक सपरितैक से सपनों में नहि छल। एवम प्रकारे साढ़े आठ बाजि गेल। आब सोचलौं जे होली शुरु कऽ देल जाय। धुत्त तोरी के...ई की, हम सभ तऽ रंग कीननाय बिसरि गेल छलहुँ। कोनो बात नहि, ई कोन बड़का बात...सौंसे बिकायत हेतैक, सोचि के निकललौं। दुकाने-दुकान भटकला पर पता चलल जे पानि में घोरि के खेलय बला रंग एतय सब जगह नहि भेटैत अछि। नीक बुड़बक बनलौं। करीब बीसो दुकान में खोज कयला उपरांत एक ठाम बहुत मंहग रंग किनलौं।
होली शुरु भेल। हम सब अपना में एक ठाम करीब सात-आठ गोटेक रहियऽ। से जबरदस्त होली भेल। गोर की आ कारी की सब एक जकाँ भऽ गेल। आब सोचलियेक जे अपना में एतेक नीक होली भऽ गेल तऽ और जे कनी नजदीकी छैथ हुनको सब सऽ पूछल जाय। पूछला के बाद हमर सब के होली बला टीम तीन-चारि टा फटफटिया लऽ के विदा भेलहुँ आ चारि टा घर में हुड़दंग करय लऽ पहुँचलौं। संगे जोगीरा, फगुआ गाओल गेल। फेर हुनका सब के संग करैत एक ठाम सऽ दोसरा ठाम जायत गेलहुँ। सौंसे खतम कऽ किछु गोटाक संग घुरि के डेरा पर पहुँचलहुँ आ हुनका सभ के पुआ खुऔलिएन। बेस तारीफ भेल हमर सभ के। फुलि के कुप्पा भऽ गेल छलहुँ। सब के विदा कऽ नहा-सुना के चिकेन बनाओल गेल। आ फेर सांझ में अबीर लऽ के बगल के परिचित सब के घर में।
गामक सभ टा याद ताजा भऽ गेल। बंगलौर एक दिनक लेल हमरा सब लेखे गाम बनि गेल छल।
3 comments:
- Khattar Kaka said...
-
भाँग'क गप्प होमय आ हमर चर्चा नहि होमय ई ते बहुत बड़ा अनर्गल. आ ताहुपर होली सन दिन. हम लेखक केँ अपन टिपण्णी'क माध्यम सँ एकटा इन्टरप्रेन्योरशिप शुरु करबाक सलाह दैत छिअन्हि. भाँग'क जे किस्म मिथिला म भेटैत अछि ओ आओर कतहु नहि. भाँग'क इण्डस्ट्री'क लेल मिथिला मे पर्याप्त रीसोर्सेज उपलब्ध अछि. भाँग खयनिहार लोकक ते कोनो कमीएँ नाहि. आ मिथिले टा किएक मैथिल ते ब्रहमाण्ड'क हरेक कोन मे पसरल छथि. आ ओ कतहु रहताह भाँग ते खेबे करताह.
अतः मैथिल लोकनि सुनई जाइ जाउ, भाँग'क एकटा स्पेशल ब्राँड अपने लोकनि केँ तैयार करबाक चाही. आ जेना उपर वर्णन कयने छी... एहि इण्डस्ट्री'क लेल रीसोर्सेज आ बजार दूनू उपलब्ध अछि. ते दुनियाँके अपने लोकनि केँ बतेबाक चाही जे मिथिला मे मेधा'क कोनो कमी नहि भाँगक इण्डस्ट्री अपने लोकनिक बाट ताकि रहल अछि.
- 17 April, 2007 10:47
- बालचन said...
-
होलीक गप्प सभ पढि हमरो ई कथा अपने जकां लगल. आब त शायद बेसि मैथिलक होली दिवालि आधा यादे होयत अछि. एहेने सन्स्मरण सभ आगो प्रेशित करैत रहब राजीव जी.
- 20 April, 2007 00:05
- google biz kit said...
-
hey very tumne bhut accha likha ha yarr
- 08 September, 2009 21:22
कथा....भैरवी
कथा....भैरवी विवाहक पाँचम बरखक बाद अनायास भैरवीसँ चन्द्रेश्वर बाबाक मन्दिरमे भेट भेल छल। नरक निवारण चर्तुदशीक व्रत केने रही। मायक जिदपर...